Banda Zabal Ultra Azkarraren hedapen plana martxan da herri txikietan\nMar 29, 2017\tNork: Ihintza Elustondo\t-\nAian, Aizarnazabalen, Beizaman eta Errezilen eskuko telefonoa, telefono finkoa, Internet eta telebista zerbitzuak eskuratu ahal izango dituzte. Gipuzkoako Foru Aldundia aste honetan jarriko da harremanetan onuradun posibleekin.\nXebero Agirretxe, Yurre Peñagarikano, Iñaki Labaka, Nekane Arrizabalaga, Nekane Otaño eta Mari Karmen Arregi, gaur goizean Azpeitian egindako bileran. (Ihintza Elustondo)\nGipuzkoako Foru Aldundiaren Ekonomia Suspertzeko Planaren barruan dagoen lehen sektoreari lotutako Landagipuzkoa+ egitasmoa martxan da. Gipuzkoako landa eremuetan eta herri txikietan maiz jasaten duten desorekari aurre egitea da egitasmo horren helburua, eta aldundiak 25 milioi euro bideratuko ditu horretara legealdi honetan. Programaren asmoa da landa ingurunean hiri ingurunearen antzeko zerbitzuak eta gizarte ongizatea lortzea, biztanleriari eusteaz gain, landa eremuak “erakargarri eta lehiakor” egiteko. Gipuzkoa pertsonen arteko ezberdintasun maila gutxien duen Europako lurraldea bihurtzea ere bada xedea.\nEgitasmo horren barruan, 2.500 biztanletik behera dituzten Gipuzkoako 49 udalerriri zuzenduta, Banda Zabal Ultra Azkarraren hedapen plana jarri dute martxan. Plan horrek eskuko telefonoa, telefono finkoa, Internet eta telebista zerbitzuak ahalbidetuko ditu. Herri txikiek bizi duten arraila digitalari aurre egitea eta ekonomia jarduera berriak sustatzea dira programa horren helburuak, eta Urola Kostako lau herriri eragingo die: hain zuzen, Aiari, Aizarnazabali, Beizamari eta Errezili. Hori horrela, Iñaki Labaka Foru Aldundiko Lurralde Orekako zuzendaria gaur Azpeitian izan da programa horren inguruko xehetasunak azaltzen Xebero Agirretxe Errezilgo alkateari, Nekane Otaño Beizamako alkateari, Nekane Arrizabalaga Aiako alkateari eta Mari Karmen Arregi Aizarnazabalgo alkateari. Bertan izan da Yurre Peñagarikano Urkome Urola Kostako Landa Garapenerako Elkarteko kudeatzailea ere.\nHornikuntza, hiru fasetan\nHerri horietako erdigunetik kanpo aldera hiru eraztun diseinatu dituzte: 500 metroko erradioa duen eraztun bat, kilometro batekoa eta bi kilometro beste bat. Hala, hiru fasetan egingo dute hornikuntza. Modu horretan, herri txikietako eraikinen %90era iritsiko da konexio ultra azkarra. Labakak azaldu duenez, bi kilometroko erradiotik kanpo gelditzen direnei “banan-banan irtenbidea” bilatuko diete. Lehen fase honetan, 500 metroko erradioaren barruan kokatzen diren eraikinetako biztanleak izango dira onuradunak.\n49 herri txikietako mila unitate higiezin baino gehiago baliatu ahal izango dira lehen deialdiaz. 300 Mbps-ko gutxieneko konexioaz gozatzeko aukera izango dute onuradunek, eta hori instalatzeagatik ez dute ezer ordaindu beharko; alta emateaz bakarrik arduratu beharko dute. Deialdiaren bidez, aldundiak instalazioaren inbertsioaren %95 arte ordainduko du, eta gainontzekoa operatzaileen esku geratuko da. Onuradunak izan daitezkeen herritarrek ez dute gestiorik egin beharko; izan ere, aldundia beraiekin harremanetan jarriko da aste honetan.\nSegidan operatzaileak jarriko dira harremanetan onuradunekin, zer eskaintzen duten azaltzeko, eta onuradunek baiezkoa ematen badute, operatzaileek aldundiari egingo diote eskaera. Orduan, mahai teknikoan aztertuko du aldundiak eskaera, eta hori onartzean hedatu ahal izango da konexioa. Atal horietako bakoitza garatzeko epeak zehaztu dituzte: operatzaileek eskaerak ekainaren 30a baino lehen egin beharko dituzte, aldundiak irailaren 30a baino lehen ebatzi beharko ditu horiek, eta azaroaren 30a baino lehen exekutatuko dituzte.\nOnuradun posibleak zein diren ikusi eta informazio gehiago eskura daiteke landagipuzkoa.eus atarian.\nbanda zabal ultra azkarraren hedapen planaGipuzkoako Foru Aldundiaherri txikiakkonexioalandagipuzkoa+\nGipuzkoako udalek protokolo berria izango ...\nManifestazioa egingo dute Zumaian, Algorr ...\nEnergia aurrezteko tailerra eskainiko du ...\nNork: Urola Kostako Hitza - maiatza 23, 2018\nSan Telmo eta Algorri arteko bidea egok ...\nNork: Baleike.Eus - maiatza 11, 2018


Jon Alberdi eta Mayi Mujika azkarrenak Osintxun - Goiena.eus\nTxomin Madina 2017-10-08 16:58\nIaz egin zen lehenengo edizioko ibilbide bera izan du gaur goizean Osintxun egin duten mendi lasterketak: 10 kilometro inguruko zirkutua, nolabait ere bi zati zirkularretan banatua eta ia hasieratik lasterkariei aldapan gora korritzeko eskatu diena.\n60 korrikalari inguru erakarri ditu bigarren edizioak, iaz baino gutxiago, baina kopuru horrekin pozik agertu dira antolatzaileak: "Egia da jende gutxiago egon dela, baina Bergarako, Antzuolako, Soraluzeko... lasterkariak etorri dira, ingurukoak, eta horrekin pozik gaude gu", azaldu du lasterketaren antolatzaile Markel Fernandezek.\nAlberdi eta Mujika irabazle\nJon Alberdi zestoarra izan da helmuga zeharkatzen lehena, 46 minutu eta 40 segundorekin. "Atzo 21 kilometroko beste lasterketa bat egin zuen, eta zalantzan egon naiz etorri ala ez", adierazi du behin garaipena eskuratuta. Lasai hasi du lasterketa Alberdik, asfaltoan seigarren joan delarik, baina lehen aldaparekin aurretik jarri da. Erorikoa ere izan du, eta horren ondorioz lasterketaren zati bat bigarren helmugaratu den Ander de Luis soraluzetarrarekin egin du, baina zirkuituaren bigarren zatiko aldapa aprobetxatu du berriz ere aurra hartu eta lasterketa irabazteko. De Luis izan da bigarrena, eta Berrizko Alex Unzueta hirugarrena.\nMayi Mujika elgoibartarrak, bere aldetik, bigarrenez lortu du Osintxun podiumeko gorengo koxkara igotzea. Eta hori zirkuitua zertxobait ahaztuta zeukala: "Ez nuen gogoratzen hainbesteko aldapa zegonekik", azaldu du. Kontuak kontu, 54 minutu eta 23 segundorekin bera izan da helmugaratzen lehen emakumezkoa, eta iazko denbora ia lau minututan hobetu du. Ane Zabala arrasatearra izan da bigarren emakumezkoa, eta Agurtzane Arriola elgoibartarra hirugarrena.\n1- Jon Alberdi (Zestoa)- 00:46:40\n2- Ander de Luis (Soraluze)- 00:47:02\n3- Alexander Unzueta (Berriz)- 00:49:02\n4- Andoni Gomez (Bergara)-00:49:49\n5- Sergio Ruiz (Elorrio)- 00:51:47\n6- Markel de la Fuente (Elorrio)- 00:52:49\n7- Raul Dacosta (Bergara)- 00:53:20\n8- Ion Gurutz Alberdi (Bergara)- 00:54:17\n9- Aitor Marauri (Bergara)- 00:54:54\n10- Kepa Varela (Bergara)- 00:55:15\n1- Mayi Mujika (Elgoibar)- 00:54:23\n2- Ane Zabala (Arrasate)- 00:56:22\n3- Agurtzane Arriola (Elgoibar): 01:06:05\n4- Ane Ziaran (Eibar)- 01:08:38\n5- Inuntze Bengoa (Aretxabaleta)- 01:08:51\n6- Maider Semper (Hernani)- 01:10:14\n7- Olatz Altuna (Aramaio)- 01:11:35\n8- Nekane Maiztegi (Oñati)- 01:22:04\nTxomin Madina 2017 urr 08 Bergara


Euskararen eguna ospatzen - ESKIBEL\nDec 16, 2019 | Eskibel Infantil\nPasa den asteartean, abenduaren 3an, Euskararen Nazioarteko Eguna ospatu genuen Eskibelen. Haur Hezkuntzan, hain zuzen, mural handi bat apaindu genuen denon artean. Leloa hauxe izan zen: Euskara hitzez hitz, ahoz aho. Bihotzetik ezpainetara. Bigarren Hezkuntzako ikasleak bai goizez, bai arratsaldez, gurera jeitsi ziren. Betiko eta gaur egungo abestiak abestu eta dantzatu genituen. Askaria egiteko bertako produktuak dastatu genituen, hau da, gazta eta irasagarrondoa. Egun polit honi amaiera berezi bat emateko, argazki batzuk atera genituen eskolako sarreran, egindako muralarekin, noski! Oso pozik joan ginen etxera. Pegatinak zioen bezala… Nik euskara maite dut. Eta zuk?


Oporretako argazkilari onenaren bila | El Correo\nOporretako argazkilari onenaren bila\nOihaneder Euskararen Etxeak 'Gasteiztarrak arraun the world' udako argazki lehiaketa jarri du martxan; edozein tokitan egindako bidaia argazkien bitartez kontatzea da bere helburua\nIÑIGO CRESPO Miércoles, 24 junio 2015, 01:56\nAutobusa, kotxea edo hegazkina hartu eta berehala, ehundaka argazki egiteko beharra sentitzen dute askok. Lehen aldiz edo berriro ere ikusiko ez dituzten tokiak betirako gordetzeko nahiarekin, argazkiz josten dituzte eraikin eta monumentu enblematikoenak. Argazkilari izukaitz horiek saritzeko, Oihaneder Euskararen Etxeak proiektu bitxi bat jarri zuen atzo martxan. 'Gastaiztarrak arraun the world' da bere izena, eta edozein bidaia, txango edo egun-pasa argazki-sorta bidez kontatzea da bere betebeharra.\nParte hartzeko 20-25 argazki arteko sorta aurkeztu behar da eta argazki bakoitzari euskarazko izenburua jarri behar zaio. Horrekin batera, egindako bidaia, txango, egun-pasaren azalpen laburra bidali behar da. Lanak oihaneder@oihanedereuskararenetxea.eus helbidera bidali behar dira izenabizenak, harremanetarako telefonoa eta posta elektronikoa zehaztuz.\nBost proiektu sarituko dira guztira. Lanen horien egileek Durangoko azokan asteburu pasa irabaziko dute: 2-4 pertsonentzako gau bateko egonaldia Durango inguruko landetxe batean eta Durangoko azokan gastatzeko 150 eurokoko bonoa, guztira 300 euro sari bakoitzeko. Horrez gain, udazkenean argazki-sorta irabazleen argazki erakusketa egingo da Oihanederren. Lehiaketa ekainaren 23ra arte egongo da zabalik.


Euskalerria Irratiaren lizentziena di-da ulertzeko | Gazteluko Plazatik\nHasiera » Hedabideak » Euskalerria Irratiaren lizentziena di-da ulertzeko\nAtalak: Hedabideak, Nazioartea\nGaur goizean aritu naiz ARGIArako nire asteroko kronika idazten eta, besteak beste, Euskalerria Irratiaren aferez jardun dut. Nola 30.000 euroko zigorra jarri dion Espainiako Industria Ministerioak lizentziarik gabe aritzeagatik, irrati instalazioak debekurik gabe jartzeagatik eta interferentziak sortzeagatik. Irratiko arduradunek lizentziarik gabe aritzearena bakarrik onartzen dute, baina argi da isuna Nafarroako Gobernura desbideratu beharko litzatekeela, bistan da zergatik. Besteak beste, irrati horretan ibilitako Kike Diez de Ultzurrun kazetariak 2006an ARGIAn idatzitako artikulu batean oinarritu naiz. Euskalerria irratiko lizentzien afera bapo eta labur azaltzen du eta iturburua ere bai, hona artikulua:\nUrak bidea egin du Euskalerria Irratiak bere lehendabiziko irratsaioa aireratu zuenetik, 18 urte joan baitira 1988ko azaroaren 7 hartatik hona. Lizentziarik gabe ekin zion lanari eta lizentziarik gabe dirau, baina legezko aitorpen hori hurbilago dateke epaileek eman berri duten epaiaren ondotik. Egia erran, inork Iruñeko irratiari buruzko historia idatziko balu, Nafarroako politikagintzan azken 20 urtean gertatu direnak eta ez direnak moldatu beharko lituzke paperean, bai eta gure herrialdeko agintaritzak izan duen ezaugarri nagusia azaleratu ere, hots, ustelkeria. Izan ere, irratia lanean hasi zen, Gabriel Urralburuk azpiko dirua esku-beteka kolkoratu zuen urteetan. Bada, Urralbururen eta eskuindarren buruzagi Aizpunen arteko tratuak zokoratu zuen Euskalerria Irratia 1990eko irrati-lizentzien banaketatik. Ustelkeria nabarmena izan zen hura. Auskalo noren esku dauden orain urte hartan lizentziak eskuratu zituzten bi irrati-proiektuak. Nik dakita nolako bide bihurriak ibili dituzten urte horietan guztietan. Hori bai, bide guztiak sasiko, legezko iduri. Konparazio batera, baimen horietako bat Radio Blanca izenekoari eman zioten. Inoiz izanik gabeko izenik izan bada, horra Radio Blanca. Ez zuen sekulan irratsaiorik aireratu eta, garai hartako prentsaren arabera, lizentzia berehalako batean saldu zuten 70 bat milioi pezetan. Gauza bera egin zuten Espainiako Estatuko hogeiren bat probintziatan. Atera kontuak Felipe Gonzalezen alderdiak azpitik feriatu omen zuen dirutzaren zenbatekoaz.\n1998an, Miguel Sanzen agindupean ari zen Angel Sanz Bareak -lehengusuak dira- baimena ukatu zion Iruñeko euskal irratiari. Aldiz, Opus Deiren Unibertsitateak eta NET-21 izenekoak eskuratu zuten lizentzia bana. Teknikarien mahaiak emandako puntuazioaren arabera, Euskalerria Irratia zegoen lehenbiziko tokian, baina orduantxe, Sanz Bareak eskua sartu, bere kolkotik asmatutako irizpideak erabili, hasierako sailkapena itzulipurdikatu eta Euskalerria Irratia hirugarren tokian utzi zuen, hau da, lizentziarik gabe. Epaileek orain erran dute Sanz Barearen jokabide hura legez kontrakoa izan zela. Izan ere, epaileek berek eskaturik, hiru txosten egin dituzte hiru adituk -proiektuen alde ekonomikoaz, teknikoaz eta kazetaritzakoaz- , eta hirurak izan dira euskarazko irratiaren aldekoak. Ondorioz, 98ko banaketa baliogabetu dute. Epaile jaunek, ordea, ez dute haratago jo. Hau da, ez dira aferaren muineraino iritsi: zergatik jokatu zuen Sanz Bareak horrela? Zergatik hankaz goratu zuen teknikarien mahaiak emandako sailkapena? Bada, Euskalerria Irratia lizentziarik gabe uzteko. Baina epaileek ez ikusiarena egin omen dute. Epaileentzat, Sanz Bareak ez zuen gibel-asmoz jokatu. Okertu egin zen bai, baina ez asmo txarrez, borondate onez baizik. Ondorioz, ezin deus egin bide penalez Sanz Barearen aurka, ezta Gobernuaren aurka ere.\nAzken finean, afera horren haritik, Euskalerria Irratiak Nafarroako egungo estatusaren hiru oinarri topatu ditu bidean: UPN, Opus Dei erakundea eta Diario de Navarra, hots, NET-21 irratiaren jabea, gaur egun. Egia erran, egunkari horrek manupean ditu, aldez edo moldez, Nafarroan ari diren gaztelaniazko komunikabide gehienak. Nafarroako informazio osoa galbahetu nahi du eta informazioa kontrolatzeko goseak ez du mugarik. Hori dela eta, laster hitzarmena eginen du sozialisten inguruko PRISA komunikazio enpresarekin, zertarako eta PRISAk Iruñean duen Canal 4-Localia toki telebistako albistegi erregionalez jabetzeko.\nHorra berriz ere eskuindarren eta sozialisten arteko hitzarmena, non eta Nafarroan, Nafarroan baizik ez. Hori guztia jakinda, ezin igarri zer ekarriko dion etorkizunak Euskalerria Irratiari, baina frogak mahai gainean, eguneroko lan oparoak bultzaturik, entzuleriak hats emanik, Iruñeko irratiak ekarpen handia eginen dio Nafarroako etorkizunari, herrialde honetako botereari darion ustel urrina begien bistan jartzeagatik.


Quinn Simmonsek Twitterrez esandakoek hautsak harrotu dituzte / Tim de Waele. Getty Images\nTrek-Segafredo taldeak 19 urteko Quinn Simmons ziklista estatubatuarra baztertu du denbora mugagabe baterako, Twitterren idatzitakoengatik. Donald Trump AEBetako presidenteari publikoki babesa agertu dio Simmonsek, eta berari erantzun dioten zenbait txiolariri bueltan erantzundakoek eraman dute Trek aipatu erabakia hartzera. Eztabaidaren erdian –txio batzuk ezabatuak izan direla dirudi–, ziklista neo-profesionalak azal beltzeko emojia –agur egiten duen eskua– baliatu izanak lehertu du berotuz zihoan egoera.\nQuin Simmonsek, José Been CyclingTips-eko kolaboratzaileari emandako erantzuna.\n“Trek-Segafredok kirol anitz eta parekidea babesten du”, dio taldeak plazaratutako oharrak. “Adierazpen eskubidea defendatzen dugu, baina euren esan eta ekintzengatik erantzule egingo ditugu pertsonak”. Quin Simmons zizklistak egindako adierazpenak bere balioekin bat ez datozela azaldu du Trekek, eta kalte egiten diotela taldeari berari, ziklismo profesionalari, zaleei eta orohar kirolak izan behar duen “etorkizun positiboari”.\nLehenago ere izana da Trek enpresa polemikaren erdian –Caley Fretz kolaboratzaileak gogora dakarren moduan Cyclingtips webgunean–, poliziari bizikletak saltzen jarraitzea erabakitzeagatik. Post honetan mintzatu ginen bizikletak arma gisa erabiltzeaz. AEBetako poliziak herritar beltzen aurka egindakoek –hilketak tartean– zalaparta handia eragin dute, eta makina bat enpresa dira arrazakeriaren aurkako euren jarrera “irmoki defendatzeko”, irudi garbiketan ari direnak.\nGainerakoan, arrazakeria borrokatzeko neurri zorrotzagoak eskatzen dituzte askok, agintari politiko eta kirol-arduradunek epelegi jokatzen dutelakoan.\n[Milesker, @bizikleteroa , albistearen arrastoan jartzeagatik]\n[Ez da hau ziklismoa eta arrazakeria lotzen dituen lehenbiziko kasua. Cyclingtips-ek gogora dakartza, esaterako, Gianni Moscon italiarrak Kévin Reza frantziarrari esandakoak]


Unai Agirre bertsolariak zabalduko du aurten Añotako txotx denboraldia | El Diario Vasco\nAzpeitiaUnai Agirre bertsolariak zabalduko du aurten Añotako txotx denboraldia\nUnai Agirre bertsolariak zabalduko du aurten Añotako txotx denboraldia\nSagardozale ugari gerturatu ohi da Añota sagardotegira txotx irekieran. / E.A.\nBihar izango da irekiera ekitaldia, 20:00etatik aurrera\nELI AIZPURU AZPEITIA. Jueves, 11 enero 2018, 08:50\nBihar, hilak 12, zabalduko dute Elosiaga auzoko Añota sagardotegiko txotx denboraldia. Unai Agirre bertsolara izango da aurten upelaren irekierako protagonista. Bertsolari hernaniarrak izango du txotxetik aurtengo sagardo berriari lehen tragoa emateko aukera. Agirre Bertsolari Txapelketa Nagusiko finalean izan zen joan den abenduaren 17an, estrainekoz. Bestalde, sagardo munduan ere ezaguna da. Izan ere, Euskal Sagardoa jatorri izenaren koordinatzailea da .\n20:00etan emango zaio hasiera irekiera ekitaldiari eta honekin batera ospatuko den jaiari. Agirrerekin batera, Sebastian Lizaso, Andoni Egaña eta Iñaki Murua bertsolariak ere bertan izango dira. Behin sagardoa dastatu ostean, sagardotegiko meua eskainiko dute Añota sagardotegian eta jai giroa nagusituko da. Kupela taldearekin ordu txikiak arte dantzan egiteko aukera ere izango da afalostean.\nIaz Mikel Larrañaga aizkolariak zabaldu zuen sagardo denboraldia.Erreserbak 943812092 zenbakira deituta egin daitezke.\nAbian da Azpeitian mendeko pertsonen zaintzarako eta arretarako ikastaroa El lunes 15 comenzarán a repartirse las tarjetas para los nuevos contenedores


‘Usurbil, sagarraren bihotza’. Noticias de Navarra\nMARKA BAT ERATU DA | Sagarraren eta sagardoaren kultura zabaltzeko eta herrian egiten diren ekimenak bateratzeko\nAitziber Mugaren erreportajea eta argazkia - 2018(e)ko irailaren 7a, ostirala - 06:03etan eguneratua\nMarka berriaren irudia, atzoko aurkezpenean, alkatearekin eta sagardoarekin harremana duten eragileekin.\nHorretaz gainera, Usurbilen saio eta ekintza ugari antolatzen dituzte herri eragileek sagarra eta sagardoaren bueltan. Aipagarria da Sagardo Eguna, dagoeneko 37. aldiz egin dute eta Usurbil herri aitzindaria da. Bestalde, Sagastiak Loretan zikloaren seigarren edizioa egingo dute aurten. “Horrek adierazten du bizi-bizirik dagoela herrian sagarraren eta sagardoaren inguruko jarduna”, adierazi zuen alkateak.\nHala ere, horiek guztiak koordina-tzeko beharra ikusi dute, eta behar horri erantzuten dio, hain zuzen ere, Usurbil: sagarraren bihotza, sagardoaren kulturamarkak. “Urteko egitarau bateratua izateak indarra eta oihartzuna ematen dio gure eskain-tzari, bai kanpora begira bai barrura begira ere. Gainera, herriko eragileen arteko lankidetza, proposamen eta ekimen berriak ernaltzeko modua izatea nahi genuke”, azpimarratu zuen alkateak.\nAzkenik, Jakoba Errekondok, Sagardoaren Unibertsitatea elkarteko kideak, urte osoko egitaraua osatu dela aditzera eman zuen: “Gaur egun sagarra eta sagardoaren inguruan osatzen den egitaraua urte osokoa da. Txotx garaia eta Sagardo Egunetik harago doa. Ez da inon halako egitaraurik osatzen”. Bi ekimen nabarmendu zituen. Batetik, Alkartasunak eskaintzen dituen formakuntza ikastaroak eta, bestetik, Noaua! elkarteak Santo Tomas egunean antolatuko duen herriko etxeetako sagardo lehiaketa.\nSagarrondotik Sagardora. Hilaren 8an ikastaroan sagarraren heldutasun analisia (izen-ematea: 943 361 114).\nVI. Sagastiak Loretan. 23an 11.00etan, hipodromotik bertso ibilaldia;24tik 30era, 115 barietateen sagar erakusketa Sutegin;25ean 19.30ean Sutegin, Usurbil eta sagardoaren historia hitzaldia;26an 19.30ean, sagar dasta-tzea;27an 19.30ean Aitzaga elkartean, Sagarrari sukaldea dario ikastaro praktikoa;eta 28an 19.30ean Sutegin, Sagardoa bidegile dokumentalaren proiekzioa.\nTxapelketa. Hilaren 29an 20.00etan frontoian, Euskal Herriko IV. Sagardo Txapelketa Herrikoiaren Finala. Txartelak herriko ohiko lekuetan salgai.


Zazpigarrena, eta EuskarAbentura 2019ko azkena: Bizkaia – EuskarAbentura\nbizkaia euskarabentura 2019 gipuzkoa jzioquitarrak\nLau egun besterik ez dira geratzen hilaren 31n jazioquitarrak helmugara iristeko: Getxo. Donostialdea eta Urola Kosta zeharkatu ostean, Markina-Xemeinera ailegatuko dira gaur espedizio-kideak.\nDatozen egunotan, besteak beste, Patri Espinar pilotariarekin eta Athletic Club-eko futbol jokalariekin egoteko aukera izango dute.\nSoziolinguistika tailerra egingo dute Jone Goirigolzarri eta Txerra Rodriguezen eskutik Bizkaiko errealitatera hurbiltzeko.\nIaz ez bezala, Gaztelugatxera igoko dira, eta gau bat pasatuko dute Bermeon.\nBody Percussion Performancea egingo dute Bilboko kaleetan barrena, eta itsasontziz iritsiko dira Portugaletera, Bizkaia Zubi azpitik pasatuta. Amaiera ekitaldia hilaren 31ko eguerdian izango da, Getxoko Musikebarri aretoan.\nUztailaren 23an EuskarAbentura 2019 espedizioa bigarren aldiz sartu zen Gipuzkoan. Kasu honetan, gazteek Donostian egin zuten geldialdia, eta ondorengo hiru egunak Urola Kosta eskualdea zeharkatzen eman dituzte.\nGipuzkoako hiriburutik, hilaren 24an, sekulako energia dosia hartuta abiatu ziren jzioquitarrak, Donostiako Udalak bigarren urtez gosari oparoa eman baitzien udaletxean. Eneko Goia alkatea bera bertaratu zen eta espedizio-kideei azken txanpa honetan gogoan edukitzeko mezua helarazi zien: “Herri, testuinguru eta giro ezberdinetatik zatozten arren, bada guztiak saretzen zaituzten zerbait: euskara”. Igeldo mendia alderik alde zeharkatu, Orio atzean utzi eta bazkalordurako ailegatu zen EuskarAbentura taldea Zarautzera. Han ere harrera instituzionala zuten zain: Bingen Zupiria Eusko Jaurlaritzako Kultura eta Hizkuntza Politikako sailburua, Miren Dobaran HPSko sailburuordea eta Zarauzko Udaleko Jexux Araba alkateordea, baita hainbat zinegotzi ere. Guzti-guztiek azpimarratu zuten EuskarAbentura moduko esperientzia bizitzeko aukera pribilegio hutsa dela eta egun bakoitzari zukua ateratzea aholkatu zieten gazteei. Hondartzan bainu azkar bat hartu eta arrapaladan mugitu ziren Orokieta eskolara, bertan Gari Otamendi eta Oier Araolaza dantzariekin elkartzekoak baitziren. Azken hauek ‘Korrotik pikutara: euskal dantzaren historia dantzaren bidez kontatua’ saioa gidatu zuten, EuskarAbenturako neska-mutilekin batera euskaldunon dantzaeraren eboluzioa birpasatzeko. Eguna borobiltzeko, Telmo Esnal zuzendariaren ‘Dantza’ filma ikusi zuten Zarauzko Modelo Aretoan, Esnalen beraren sarrera-solasaldi baten ostean.\nUztailaren 24ko etapako argazki-galeria osoa HEMEN\nEta Zarauztik Debara. Etapa luze (22km), maldatsu eta ederra izan zen uztailaren 25ekoa. Txakoliñaren eta Flyschen lurraldean barrena gora eta behera mugitu baitziren abenturazale ibiltariak. Zarautz eta Getaria arteko kosta-pasealekua zeharkatu zuten lehenik, kresal-usainarekin gozatuz. Mahasti-paisaia etorri zen gero, jakina baita txakoliña dela Getariko erregiña! Azkenik, Zumaian, Euskal Kostaldeko Geoparkeko ekialdeko muturrera iritsi ziren, eta itsasertzeko xendra jarraituz gozatu zuten milioika urteko historiaren lekukotzaz itsasoa eta lurra elkartzen direneko bazter eder honetan. Arratsaldeko 18:00ak pasatxo heldu ziren Debara, eta ekaitzak lehertu aurretik hondartzan bainu bat hartzeko aukera izan zuten.\nUztailaren 25eko etapako argazki-galeria osoa HEMEN\nAtzokoa (uztailak 26) oinezko etaparik gabeko eguna izan zen. Espedizio-kideek Deba agurtu eta autobusez mugitu ziren Zestoara. Historiaurrea ezagutzen, ulertzen eta sentitzen eman zuten goiza Ekainberri Museoko lagunei esker. Gure arbasoen labar artea ezagutu zuten, baita praktikatu ere, eta sua egiteko nahiz ehizatzeko tailerretan trebatu ziren. Arratsaldean, ordea, yoga saioa egin zuten herriko frontoian, Bingen Esturo adituak gidatuta. Aipamen berezia merezi du, zentzu horretan, Zestoako Udalaren eskuzabaltasunak, frontoiaren eraberritzearen osteko aurreneko jarduera jendetsua izan baita yoga tailer hau eta jzioquitarren beraien presentzia, beste edozein kirol ekitaldi baino lehen.\nUztailaren 26ko etapako argazki-galeria osoa HEMEN\nGaurkoan Bizkaian sartuko da EuskarAbentura 2019; espedizio ibiltariak zeharkatuko duen zazpigarren euskal lurraldea. Eta azkena, hilaren 31ko eguerdian iritsiko baitira neska-mutilak helmugara. Uztailaren 27ko honetan, hasteko, Zestoatik Olatzera egingo dute jauzi autobusez; eta handik, oinez, Markina-Xemeinera arteko 16 kilometroak osatuko dituzte. Jada Bizkaian, beraz, Patri Espinar eskupilotariarekin batera, esku-pilota tailerra egingo dute frontoian. Eta zestapuntan aritzeko aukera ere izango dute, Irantzu Idoiaga jokalariarekin (iaz jzioquitar izandakoa) eta Xanti Olabe kantxazainarekin.\nEuskarAbentura 2019 espedizioak Bizkaian emango dituen egunetarako aurreikusitako etapak eta hitzordu garrantzitsuenak honakoak dira, hurrenez hurren:\n– Uztailak 27: Deba – Olatz – Markina-Xemein, 16km oinez.\n– Uztailak 28: Markina – Gernika, 28 km oinez.\n– Uztailak 29: Gernika – Bakio – Bermeo, 16km oinez.\n– Uztailak 30: Bermeo – Bilbo, autobusez.\n– Uztailak 31: Bilbo – Getxo, itsasontziz.\n– Esku-pilota ikastaroa Patri Espinar pilotariarekin batera. Eta zestapunta saioa Irantzu Idoiaga jokalariarekin eta Xanti Olabe kantxazainarekin. Uztailak 27, Markina-Xemein.\n– Santimamiñe leizera bisita. Uztailak 28.\n– Soziolinguistika tailerra Jone Goirigolzarri eta Txerra Rodriguezen eskutik. Uztailak 28, Gernika.\n– Gernikako Juntetxera bisita. Uztailak 29, Gernika.\n– Gaztelugatxe bisitatu eta bertan bazkaldu. Uztailak 29.\n– Athletic Club-eko jokalariekin solasaldia San Mames futbol zelaian. Uztailak 30, Bilbo.\n– Body Percussion Performancea. Uztailak 30, Bilbo.\n– Amaiera ekitaldia. Uztailak 31, Getxoko Musikebarri Aretoa.\nEuskarAbentura 2019: Donostia –> Zestoa


Polarentzako mantak Artxiboa - Art&Deco By Natasha\nLuxuzko polarentzako mantak\n10 urteko bermea inprimatuta eta materialean\n100% asebetetzea bermatzen du edo zure dirua itzultzen duzu\n(Itzulketak egiteko prozedura jarraitu behar da)\nThe Art&Deco By Natasha diseinuak belusezko aurpegi peluxetsuan inprimatuta daude, geruza lodi bikoitzeko Sherpa polar epel eta leunean josi ondoren.\nOihal eta tintarik onenak erabiliz eskuz eginda, inprimatutako manta espezializatu hauek iraupen luzekoak eta betiko etxerako altzariak dira.\n"Mamasita" luxuzko polarra botatzeko manta\nArt&Deco By Natasha 'Mamasita'-k estalitako felpa belusezko aurpegia du, Sherpa polar leun eta epelean jositakoa geruza lodi eta bikoitzeko. Manta hauek zure luxuzko osagarriak dira ... Irakurri gehiago…\n'Sunshine In a Flower'Luxuzko polarra botatzeko manta\nArt&Deco By Natasha 'Sunshine in a Flower'belusezko aurpegi leuna duen estalki diseinatua, geruza lodi bikoitzeko Sherpa polar epel eta leunean jositakoa. Manta hauek luxua dira ... Irakurri gehiago…


Herria | Herriz Herri | Ortzaize\nHerriz Herri - Ortzaize (NB) | 2020eko Azaroaren 19a\nEuskaraldia azaroaren 20tikabenduaren 4ra iraganen da.Ortzaizeko Herriko Etxeak etahautetsiek beren sustengu osoaekartzen dute euskararen erabilpenarenazkartzeko antolatuaden ekitaldi horri. Herriko Etxeabaita Posta agentzia “Arigune”gisa agerraraztea langileenbaimenarekin eta horrela identifikatuakizanen dira. Horrezgain, hautetsiek jokoan partehartuko dute, izena emanezpertsonalki eta garai horretanindar berezi bat eginez euskaraahal bezainbat erabiltzeko.Ariketa horren helburua delahizkuntza ohiturak luzarorakoeguneratzea, Euskaraldiarengaraitik haratago, herri euskalduneta euskaradunaren alde.Bestalde, Ortzaizen, herritarzenbait bildu dira ondoko herriekin(Arrosa eta Bidarrai),ekitaldi berezi batzuen antolatzekoetxe-egonaldiaren bukaeran\nZentzu guti duenak uste du bestek oraino gutiago dutela.\nBretaniako erran zaharra\nGure Hitza | 2020/11/19\nUrzoak ere joan dira\nAzaro erditarat helduak gira. Azaroa edo hazila,haziaren ereiteko sasoina. Hala zen segurik ogiedo gari landa anitz ikusten zelarik gure eskualdehauetan ere. Orain biziki guti haatik. Denboraknola kanbiatu diren. Lehen beraz, erraiten zenogi ereite horiek behar zirela nihundik ahalazSanta Katalinetako eginak. Lasai lasaia joaitekogero Heletako ferietarat.Azaro erditan girela, urzorik ez dugu gehiagoikusten hegoaldera joan. Denak joanak ditazke.Martinetan gelditzen dela mugimendu hori,frangotan hala erran da. Baditake, baditake,bainan urzoek badakite Martine eguna zein den?Izaitekotz ezagutzen dutena da aroa noiz ari denberotzen eta noiz hozten. Nola hotza ez dutenmaite, udazken erditan berantenaz ernatzendira hegoalde, toki beroxago baten menturan.Lertsunak berdin eta aurten andana harrigarriakikusi ditugu, kasik bi astez segidan, alde batdena karranka.\nEta besterik zer bestenaz azaro huntan? Izurriteabeti hor dugula. Guhaur er...\nBizipoza: guzientzat zoriona... … denak zoriontsu!\n"Inbertsio publikoen norabidea aldatzeko ordua"\nMoldearekin ez ados\nLaborantza herrikoiaren alde engaiatu\n“EtorkiZUna- Pays Basque Terre d’accueil”\nPierre Larrouturou europarlamentarioa gose greban\nGerla hotza Mendebaleko Saharan\nEuskaraldia aipagai... !\nOstalaritza kaltetua eta mobilizatua\nOstalaritzari Jaurlaritzaren laguntzak\nMaska kirurgikoaren prezioa jautsi dute\nJaurlaritzak pandemiarekin 1.000 milioi euro gastatu\nBildu: memoria inklusiboa\nIruñea: katedralean frankisten aldeko meza\nAltsasuko gazteen familiak, Estrasburgora begira\nArgentinako Euskal Astea, Kalakanen kontzertua Bruselan eta Arriagako Irakurraldia\nHiru miliun euro!\nMartinekari ospakizun murritxak\nEderlan berezi bat Urruñan\nZaku baten gatik\nLehengo kortsario famatuak gogoan\nAsteburuko hetsialdi kanpaina\nHondarkinak ez nun nahi bota\nKaledonia Berria: autodeterminaziorako bide luzea (4/4)\nKAFKA Euskal Herrian!\nAkitania Eskualdea eta Euskal Elkargoak enpresen laguntzak atxikitzen


Sri Lankako bandera - Wikipedia, entziklopedia askea.\nSri Lankako bandera 1972ko maiatzaren 22an erabakitakoa da. Banderan urre koloreko lehoi bat agertzen da ezpata bat eskuan duela. Lehoiak srilankar etnia adierazten du. Ezkerraldeko zutabe berdea Islamarekiko fideltasunaren sinboloa da.


Karabina - Wikipedia, entziklopedia askea.\nsuzko arma luze\nKarabina fusilaren bertsiorik arinena da, kanoi nahiko motza eta kalibre txikiagokoa. Pistolarekin batera, zalditeriaren ohiko arma zen, mugikortasun handiko baldintzetan manipulatzeko erraztasunagatik. Beraz, egungo subfusilaren antzeko papera izan zuen.\nKarabinen kainoirik laburrenak eta pisu baxuenak errazago maneiatzen egiten dituzte espazio txikietan, hala nola hiriguneetako edo oihanetako borroketan eta ibilgailu militarretatik jaisteko unean. Karabina modernoek subfusilek baino sartze eta kalte ahalmen handiagoa izan ohi dute, kalibre handiena mantentzen baitute (eraso fusilen berezkoa, adibidez), bestalde, defentsa pertsonaleko arma deituek kalibre txikiko munizio propioa erabiltzen dute. Karabinen desabantailak, suzko arma handiagoekin alderatuta, distantzia luzeko zehaztasun txikia eta subfusilekin alderatuta, bere pisu eta tamaina handiagoa dira.


Artikulua, ingelesez: “EB osoan etxebizitzen energia-eraginkortasuna handitzeko eta birgaitzea hobetzeko mekanismo dinamizatzailea eta kalitatea bermatzeko tresnak” | Blog Eraikal\nDokumentuaren jatorrizko izenburua: “Triggering mechanism and quality assurance instruments for increasing and improving housing energy saving renovation throughout the EU”.\nBerriaren iturrian edo REQUEST proiektuaren webgunean eskuratu daiteke dokumentua .\nAzken bi urte eta erdian, REQUEST proiektuak (“Kalitateko hornikuntza-kateen eta energia-eraginkortasuneko ziurtagirien bidez berritzea”, IEE, Intelligent Energy Europe, europar programak finantzatutakoa) helburu nagusi izan du etxebizitzetan energia aurrezteko birgaitze-ekintza gehiago egiteko moduak aztertzea, Energia Eraginkortasuneko Ziurtagiriek (EEZ) mekanismo dinamizatzaile gisa duten funtzioa sendotzen duten neurrien bidez. Proiektuak dioenez, EEZak finantza-laguntzarako programekin eta trebakuntza- eta informazio-kanpainekin lotzeak energia aurrezteko egiten diren birgaitzeen kopurua eta haien kalitatea nabarmen handitu dezake. REQUEST proiektuaren webgunean , gida estrategikoak eta tresna praktikoak daude politikari eta profesional arduradunei laguntzeko EEZen inguruko jarduera bideratzen laguntzen duten programak diseinatzen eta gauzatzen.\nArtikulu horretan, REQUEST proiektuaren emaitzen eta ondorioen laburpen bat egiten da. Hauek dira REQUEST proiektuaren barruko jarduera nagusiak:\nEEZen gomendioak hartzea sustatzen duten eta kalitate-maila hobetzen duten jardunbide egokien inbentarioa.\nEraginkortasun-laguntzailearen garapena, inbentarioan oinarritutakoa. Horren bidez, EEZen gomendioetan jardutea sustatzeko erabil daitezkeen tresna eta estrategien ikuspegi orokorra ematen da.\nKarbono-emisioak gutxitzeko jardueretan kalitatea ziurtatzeko errepika daitekeen mekanismo berri bat garatzea.\nProiektuaren bazkide diren 11 herrialdeetan tresnen, tekniken eta kalitatea bermatzeko sistemen proiektu pilotuak egitea. Bazkide diren herrialdeetako eragileen parte-hartzean oinarritu ziren, neurri handi batean, proiektu pilotuak, bai eskariari dagokionez, bai eskaintzari dagokionez.\nIturria: Build up , 2012/12/18\nThis entry was posted in Artikuluak, eraginkortasun energetikoa, I+D Proiektuak and tagged derrigorrezko ziurtapena, Kalitatea. Bookmark the permalink.


Deustu Herria Aurrera - Wikipedia, entziklopedia askea.\nDeustu Herria Aurrera Deustu Bilbotik banatzea bultzatzen duen ezker abertzale plataforma, Bilbo Herria Aurrera plataformaren antzekoa. Deustu Bilbotik banatzeko erabilitako argudio nagusia, Deustuko Elizatearen antzinako udalerri independiente izaera da.\nDeustuko Elizatea Bizkaiko udalerri independientea izan zen. 1925ean Bilboren lurralde arazoak zirela eta, anexionatzera behartu zuten. Deustu nekazaritza udalerria zen, udaletxea San Pedro elizaren ondoan kokaturik zegoen. Udalerriaren erdigunea izen bereko plaza zen, frontoiarekin batera.\nBilbo Herria Aurrera


Amurrio Bidean-ek Ostegun Digitalak seriea berriztatu du, 9 tailerrekin | Ayuntamiento de Amurrio\nHasiera » Amurrio Bidean-ek Ostegun Digitalak seriea berriztatu du, 9 tailerrekin\nIrailak 27: 16:00-19:30 Nork ez du nahi besteak liluratuko dituen aurkezpen bat izaterik? (Powtoon edo Genially)\nUrriak 4: 16:00-19:30 Komunikazio kanal digital egokienak eta ordaindu beharreko publizitate espazioen aukeraketa. (Mailchimp)\nUrriak 11: 16:00-19:30 Ez da gauza bera zerrendak, egitekoak edo proiektuak kudeatzea. Aldeak ikasiko ditugu. (Wunderlist, Zoho…)\nUrriak 18: 16:00-19:30 Gero eta gehiago gara webgunea behar dugun enpresak eta profesionalak. (Paper.li, Wordpress)\nUrriak 25: 16:00-19:30 Esteka baten bitartez ekitaldi baterako inskripzioak automatizatzetik inkesta bat sortzera. (GoogleForms)\nAzaroak 8: 16:00-19:30 Taldetan lan egitea batzuetan erronka da, eta agendak eta artxiboak koordinatzea eskatzen du Beste bat! (Drive, Timify, Google Calendar)\nAzaroak 15: 2 ordu eguerdian Canva. Diseinu grafikoa diseinugile ez direnentzat. Nabarmendu zure irudi korporatiboa eta digitala diseinu erakargarriekin\nAzaroak 22: 2 ordu eguerdian Bideo-marketina: Estrategia birala, zure produktuak eta zerbitzuak sustatzeko.\nAzaroak 29: 9:00-14:00 Whatsapp for business, bezeroa dagoen lekuan egotea\n"Oso atsegina da guretzat Koadrilarekin edo Vital Kutxa Fundazioarekin koordinazioan lan egitea, egungo lan merkatuaren beharretara egokituta dauden prestakuntza tailer praktikoak egiteko. Horrez gain, Amurrio Bideanetik modu esklusiboan landutako beste hiru tailer antolatzeko esfortzua ere egin dugu”, azaldu du Estibaliz Sasiain Amurrio Bidean erakundearen zinegotzi arduradunak.


San Prudentzio: Posta bidezko boto eskaerak % 333 egin du gora Araban\nPublikatuta: 2019/04/01 18:39 (UTC+2) Azken eguneratzea: 2020/11/23 10:34 (UTC+1)\nSan Prudentzio. EiTBko bideo batetik ateratako irudia.\n17 talde politiko aurkeztuko dira hauteskunde orokorretara Euskal Herrian\nHauteskunde orokorretarako zerrendaburuak Araban, Bizkaian eta Gipuzkoan\nKongresurako eta Senaturako aurreko hauteskunde deialdiarekin (2016) alderatuta, martxoaren 5etik apirilaren 1era posta bidezko boto eskaerak % 333 egin du gora Araban, hilabete bukaerako jaiegunen eraginez.\nArabako Hauteskunde-errolda Bulegoak azaldu duenez, postazko botoa eskatu duen pertsona kopuruak gora egin izanaren arrazoi nagusia jaiegunak dira. Apirilaren 28a Pazko astearekin eta San Prudentzio Arabako zaindariarekin batera helduko da.\nSan Prudentzio apirilaren 28an ospatzen da, baina aurten igandea da, eta jaieguna astelehenera (apirilak 29) pasa dute. Horrela, arabar ugarik zubi luzea izango dute, Maiatzaren Lehena barne.\nSan Prudentzio egunean Arabako familia asko kanpora doaz, eta Hauteskunde-bulegoak faktore hori erabakigarritzat jo du eskakizunen gorakada aztertzeko orduan; izan ere, herritar ugarik bidaiak ordainduta edo planifikatuta zituzten, Pedro Sanchez Espainiako gobernuburuak hauteskundeak apirilaren 28rako deitu baino lehen.\nPosta-botoa eskatzeko epea martxoaren 5ean hasi zen, eta apirilaren 18an bukatuko da. Prozesua abiatu zenetik arabarren eskaerek ikaragarri gora egin dute. Horrela, apirilaren 1era arte 22.100 eskakizun jaso dira, aurreko hauteskunde orokorretan 5.100 izan zirenean.\nEpea amaitzeko 18 egun falta direnean, orain arte jasotako eskaerek 2016ko ekainean izan ziren 14.000 eskakizunak aise gainditu dituzte. 2015eko abenduaren 20ko hauteskundeetan 5.800 eskaera izan ziren.


Tren geltokiko kodeak eta paragrafoak - Vladivostok inportatu eta esportatu\nTren geltokia trenbide garraioaren xede nagusia da. Pista garatzeko puntu bat da eta eragiketak trenak jaso, bidali, gurutzatu eta gainditzeko eragiketak egitea trenak eta eragiketa teknikoak eratzea eta desegitea trenekin.\nTren geltoki batzuek trenak onartzen dituzte, eta beste batzuk: bagoiak beste batzuetarako ikatza banatzea garraio... Geltokiak paragrafo irekien zerrenda dauka, hau da, bertan adierazitako funtzioak geltokian egiten direla esan nahi du eta material mugikor jakin batekin (bagoiak, edukiontziak) edo zama mota batzuekin egin daitezke eragiketak.\nSarrerak edo ekipajeak zirkulatzearekin lotutako bidaiariei ere murrizketak daude. Paragrafoa irekitzen da bai geltokirako, bai geltokiaren adarrean kokatuta dauden kontsignatzaileentzat. Aldi berean, destinatariek ezin dute geltokia bera baino paragrafo zerrenda zabalagoa izan.\nErrusiako Federazioko tren geltokien zerrenda paragrafoetako argibideekin\nErrusiako Federazioko tren geltokien taula, geltokien paragrafoetarako argibideak dituena\nErakutsi Errusiako Federazioko tren geltokietako paragrafoen zerrenda Tolestu Errusiako Federazioko tren geltokietako paragrafoen zerrenda\natala Merkataritza eragiketak\nП Sarreren salmenta bidaiarien tren guztietarako. Harrera eta ekipajea erreklamazioa.\nБ Sarreren salmenta bidaiarien tren guztietarako. Harrera eta ekipajea erreklamazioa ez da egin.\nO Bidaiatzaile eta tokiko trenez abiatzen diren bidaiarien hegazkinera igotzea eta ateratzea. Harrera eta ekipajea erreklamazioa ez da egin.\n§ 1 Merkantzien kargutik bidaltzea eta jaulkitzea baimendutako geltokietan geltokietan gordetzeko baimenduta dago.\n§ 2 Estalitako biltegietan egon behar duten ondasunen bidalketa txikiak jasotzea eta jaulkitzea.\n§ 3 Merkantzien egiaztagiria eta entrega bidalketa txikiak eta karga txikiak, auto osoak kargatuak, sarbide bide eta erabilera ez orokorreko tokietan soilik.\n§ 4 Barruko biltegi geltokietan biltegiratzeko behar diren ondasunen zamak bidaltzea eta igortzea.\n§ 5 Ondasunak harrera anitzeko edukiontzietan jaso eta entregatzea gordina 3,3 (5) eta 5,5 (6) t geltokietan.\n§ 6 Erregistroan eta 3,3 (5) eta 5,5 (6) pisu gordineko edukiontzi unibertsalen salmenta eta entrega.\n§ 7 Debekatuta dago salgaietan sukoiak jasotzea eta igortzea geltokietan.\n§ 8 20 eta 24 t pisu gordineko edukiontzi unibertsaletan jasotzen eta entregatzen dira geltokietan.\n§ 8n Sarbide errepideetan 20 eta 24 t pisu gordineko edukiontzi unibertsalen salmenta eta entrega.\n§ 9 Merkantzien garraio txikiak jasotzea eta entregatzea geltokietan irekita egotea baimentzen da.\n§ 10 24 (30) eta 30 t geltokietan unitate unibertsaletan jasotako eta bidalketa salgaiak.\n§ 10n 24 (30) eta 30 t pisu gordineko edukiontzi unibertsalen salmenta eta bidalketa sarbideetako errepideetan.\nX Karga eta bidaiarien eragiketak ez dira egiten.\nTaula honek edukiontziak 5, 6, 8, 8н, 10, 10н paragrafoak dituzten estazioetara bidali daitezke. 2010 eta 3 tonako edukiera duten edukiontziak trenbidez zirkulaziotik kendu direlako, 5, 5 paragrafoak ez dira aplikatzen. Edukiontzia (6 tona) ez da trenez garraiatu Errusiara!\nErrusiako Trenbideek 20 'eta 40' edukiontzi bakarrik garraiatzen dituzte. Hori dela eta, 8, 8n, 10, 10n paragrafoak dituzten geltokietan soilik bidal dezakezu edukiontzia.\n8 paragrafoak edukiontzi bat 20 geltokira bidaltzea ahalbidetzen du eta hartzaileak iritsi eta jasotzea karga edukiontzitik geltokira.\n8н paragrafoak esan nahi du edukiontzia sarbide "pribatuetara" bidaltzea, esaterako, fabrika edo enpresa pribatu batzuetara bidean, eta edukiontzitik karga jaso dezakezu enpresa honen zerbitzuak ordainduta soilik.\n10 eta 10n paragrafoek printzipio berarekin funtzionatzen dute, 40 'edukiontzientzat soilik.


Andoni Ortuzar: “Bakea balio gorena da eta Europako erakundeek barneratu, kapitalizatu eta esportatu behar dute. Erronka horretan, Euskadik eta Irlandak ekarpen handia egin dezakete”. Bertie Ahern: (Brexit-aren inguruan) “Ez gaude inola ere prest muga gogorra izateko Irlandako uhartearen barruan”.\nasteartea, 2018.eko maiatzak 15\nIrlandan 1998an sinatutako Ostiral Santuko hitzarmenak amaiera ona eman zien Irlanda eta Bretainia Handiko buruzagi politiko eta sozial ugarik urte askotan izandako elkarrizketei eta ahaleginei, bakea erdiesteko helburuz. Nazioarteko komunitateak lagundu zien ekimen zail horretan, berezi, Europar Batasunak eta Estatu Batuek. Horren haritik, azken 20 urte hauetan lotutakoen gaineko azterketa egin eta, Brexit delakoaren testuinguruan, Irlandak izan dezakeen etorkizunaz eztabaidatzeko asmoz, Sabino Arana Fundazioak eta Europar Demokraten Institutuak (IED) mintegia antolatu dute hizlari hauen eskutik: Irlandako lehen ministro ohia, Bertie Ahern, Irlandako bake-prozesuaren arkitekto behinenetako bat; Ipar Irlandako Bakea eta Adiskidetzea sustatzeko programaren EBko arduradun izandakoa eta, gaur egun, Irlandako gobernuaren aholkulari berezia Kolonbian, Patrick Colgan; Irlandako kontsula, Rocco Caira.\nEAJ-PNV alderdiaren EBBko presidente eta Europako Demokraten Alderdiko presidenteordeak, Andoni Ortuzarrek, hasiera eman dio jardunaldiari. Bertan, hezkuntza, herri-mugimendu, bizikidetza, komunikazio eta beste arlo batzuetako ehun bat lagunek parte hartu dute.\nOrtuzarrek adierazi du terrorismoaren gaitzak lotu dituela Euskadi eta Irlanda, baina, zorionez, gaur egun, “bakearen balio unibertsal izugarriaz” gozatzen ari gara”.\nEAJ-PNV alderdiaren EBBko presidentearen aburuz, Euskadik eta Irlandak lekua izan behar dute Europan. Haren esanetan, “herri biak ala biak berezko leku baten bila dabiltza Europan. Euskadiko herritarrok eta irlandarrok gure indarra, gure kemena eta gure eskarmentua eskaini nahi dugu Europa mundu osoko bake-, askatasun- eta demokrazia-esparrurik behinena izan dadin”.\nAndoni Ortuzarren iritziz “Bakea balio gorena da eta Europako erakundeek barneratu, kapitalizatu eta esportatu behar dute. Bakea Europar Batasunaren ikur nagusia izan behar da mundu osoan. Haren kontsumo-ondasunik preziatuena. Europak bakearen ets askatasunaren lehen esportatzailea izan behar du”. “Erronka horretan, Euskadik eta Irlandak ekarpen handia egin dezakete. Bakearen gainean asko dakigulako. Bakea egunean-egunean josi behar dela badakigulako. Badakigu iraganera begira jarri behar garela, indarkeriazko gertakari lazgarrienak berriro gerta ez daitezen”. Amaitzeko, esan du “euskaldunok eta irlandarrok etorkizunera begiratu ahal dugula eta begiratu behar dugula ikuspegi baikorrez guztiok ere adiskidetzea helburu dugula”.\nGeroago, Irlandako lehen ministro ohiak, Bertie Ahern jaunak bake-hitzarmen horien bultzatzaile nagusietako bat, Estatu Batuetako senatari ohi George Mitchell eta Britainia Handiko lehen ministro ohi Tony Blairrekin batera adierazi du “Ostiral Santuko Hitzarmenak bake-dibidenduak ekarri dizkigula eta, horren ondorioz, oraingo belaunaldiek bakea gozatzea izan dutela”.\nAhern jaunaren iritziz, “gaur egun, Ipar Irlanda leku bizia da eta munduko batzer guztietako turistak joaten dira urtero-urtero. Gainera, lan-egoera bikaina da, probintziak aurrera doaz, Ipar Irlandako konderriak ere behar bezala garatzen ari dira eta zinez uste dut pozik egon gaitezkeela guzti-guztiok Ipar Irlandak izan duen bilakaerarekin”; hala ere, aitortu du “oraindik ere harimutur txiki batzuk lotu behar direla”, nahiz eta “harimutur horiek txikiak diren, iraganean konpondutako arazoen tamainarekin alderatuz gero”.\nBrexit delakoari dagokionez, Irlandako taoiseach ohiak esan du “Europatik irteteko ekimena sasoi desegokian etorri dela”. “Gure lurraldearen egonkortasuna galarazi eta pertsona askoren sarraskia ekarri duen garaia atzean utzi eta ospatzen hasi garenean, zoritxarrez, Brexit delakoa etorri da eta ika-mikak sorrarazi ditu berriro ere”, adierazi du.\nMuga gogorrari ezetza\nBertie Ahernen aburuz, “britainiarrek sekulako akatsa egin dute, besteok ezin baitugu askorik egin egoera aldatzeko. Nolanahi ere, britainiarrekin hitz egiten dudan bakoitzean, erratu direla gogorarazten diet. Orain, berriz, uneko egoerari aurre egiten jakin behar dugu. Nik neuk Irlandako gobernuaren ikuspegiaren alde nago, malgua baita, eta irtenbideak aurkitzeko lanean ari da mugaren auziaren inguruan. Nolanahi ere den, ez gaude inola ere prest muga gogorra izateko Irlandako uhartearen barruan. Ez dugu azpiegitura fisikorik onartuko. Konderri askotatik barrena doan 300 kilometroko muga daukagu eta ez gaude muga gogor hori onartzeko prest”.\nAhernek dioenez, “Europar Batasunak indartsu agertu behar du; horretan, europar izpiritua funtsezkoa da eta ataka zail honetatik ateratzen lagunduko digulakoan nago. Gure ustez, muga gogorra onartezina da eta Irlandako uhartean bizi den inork ez du muga horren alde egingo”.\nBeste alde batetik, Ipar Irlandako Bakea eta Adiskidetzea sustatzeko programaren EBko arduradun izandakoak, Patrick Colgan jaunak gaur egun, Irlandako gobernuaren aholkulari berezia Kolonbian adierazi du “akatsak, porrotak edo aurrerapenen falta gorabehera, badirela komunitateen arloko adibide ederrak, hala ekintza-taldeenak, biktimenak eta borrokalari ohienak. Horiek guztiak lider bilakatu dira nor bere komunitatearen barruan, autolaguntzako proiektuak garatuz eta bake-programetan parte hartuz. Halakoek erakutsi digute iraganari heltzeko molde berria, eta beste hizkera bat sortu dute iraganean debekutzat jotako gaien inguruan hitz egiteko”.\nPat Colganen ustez, “oraindik ere komunitateak bereizten dituen harresi fisiko eta ikusezinak egon dauden arren, hainbat ate zabaltzen ari dira harresiotan, gero eta maizago eta harresiaren alde banatan bizi diren komunitateen arteko harremanetan oinarrituta, amets egin dezakegu egunen batean, berandu baino lehen, harresiak eraisteko aukera izango dugula. Era berean, Hezkuntza eta etxebizitza esparruetan gauzatutako ekimen batzuek erakutsi digute aurrera egin daitekeela. Hezkuntza-arloan aipa dezakegu, kasurako, historia irakasteko helburuz, ikasketa-kurrikuluan garatu den ekimena, ‘Teaching History in a Divided Society’ izenekoa”.\nBeste alde batetik, Ipar Irlandako Bakea eta Adiskidetzea sustatzeko programaren EBko arduradun izandakoak, azaldu du “arazoak arazo, Irlanda eta Ipar Irlanda nabarmen aldatu direla orain dela 20 urte sinatu zen hitzarmen pragmatiko horren bidez lortutakoei esker”. “Herrialdea bakean dago”, azpimarratu du.\nBrexit dela eta, datozen erronkei gagozkiela, Colganek azaldu du “badagoela benetako aukera muga berriro ezartzeko uhartearen bi aldeen artean, Europar batasunaren kanpoko mugaren osotasuna babesteko, eta horrek eragin izugarria izango lukeela Ostiral Santuko hitzarmenean adostutakoan. Beraz, Brexit-ek erronka handia ekarriko dio Irlandako bake-prozesuari. Horregatik, Erresuma Batuaren eta Europar Batasuneko 27 estatu kideen arteko elkarrizketek eta negoziazioek berebiziko garrantzia dute, zuzeneko eragina dutelako bakearen ingurumarian”.\nHitzaldiaren amaieran, Patrick Colganek adierazi du “Ostiral Santuko hitzarmena argi distiratsua izan zela eta oraindik ere badela gure munduan, non kulturaren, erlijioaren, ekonomiaren eta gizartearen araberako zatiketan eta polarizazioan oinarritzen den gatazka armatua eta indarkeria puri-purian dauden”.\nIrlandako kontsulak, Rocco Coira jaunak, amaiera eman dio jardunaldiari. Rocco Coirak goizean aipatutako gai esanguratsuenak azpimarratu ditu.\nComments (0) Number of views (2330)


Azaroak 25: prentsaurrekoan esandakoak — Zingizango.eus - Legazpiko euskara elkartea\nHemen zaude: Hasiera / Albisteak / Azaroak 25: prentsaurrekoan esandakoak\nAzaroak 25: prentsaurrekoan esandakoak\nUrola Garaiko Berdintasun Sailetik, emakumeenganako indarkeriaren kontrako nazioarteko eguna dela eta, emandako prentsaurrekoaren testua bidali digute. Hona hemen:\nAZAROAREN 25EKO PRENTSAURREKOA “EMAKUMEENGANAKO INDARKERIAREN KONTRAKO NAZIOARTEKO EGUNA”\nBerriz ere, EMAKUMEENGANAKO INDARKERIAREN KONTRAKO NAZIOARTEKO EGUN honetan Urola Garaia Mankomunitateak osatzen dugun (Ezkio-Itsaso, Legazpi, Urretxu eta Zumarraga) Udalok gure gaitzespen irmoena adierazi nahi dugu indarkeria matxistan oinarritutako edozein adierazpen edota ekintzaren aurrean, eta gure jendartean. Horretaz gain, Giza Eskubideak guztiontzako bermatuak izan daitezen, beharrezko baliabide politiko-instituzionalak herritarren eskura jarriko ditugula adierazi nahi dugu.\nEmakumeen aurkako indarkeria ezabatzeko bidean, hainbat urrats eman ditugu Urola Garaian. Batik bat, gure esfortzuak honako hiru eremuetan kokatu izan ditugu:\n- Prebentzio lanean, gazte eta nerabeen artean indarkeriari aurre egiteko, Beldur Barik programaren bitartez.\n- Indarkeria egoerak identifikatzean eta Indarkeria kasuen arreta hobetzean, erakundeen arteko koordinaziorako Protokoloaren bitartez.\n- Indarkeriari aurre egiten dioten emakumeen jabekuntza kolektiboan, Jabekuntza Eskolan lanean ari diren taldeen bitartez.\n2015-eko Azarotik hona, 23 indarkeria kasu berri eman direla jakin izan dugu. Zifra hau ez da iceberg-aren muturra besterik, eta horrela baieztatzen dute adituek esaten dutenean indarkeria kasuen % 20a besterik ez direla salatzen. Salaketa horietatik, % 0,005-a soilik da faltsua, beraz, arazoaren benetako tamaina ezagutu eta aurre egiteko, lanean jarraitu beharra dugu.\nBide honetan, hainbat baliabide ditugu funtzionamenduan. Horien ezagupena errezteko, indarkeriari aurre egiteko zerbitzuen gida publikatu dugu, gure eskualdeko edozein herritarrak informazio egokia eta erabilgarria izan dezan.\nAurten, Eudel osatzen duten Udalerri guztiak bezala, bat egiten dugu emakumeen aurkako indarkeria eta etxeko indarkeria prebenitzeko eta horien aurka borrokatzeko 2011ko Europako Hitzarmeneko oinarriekin, ‘Istanbuleko Hitzarmena’ delakoarekin. izan ere, emakumeen aurkako indarkeriari buruzko Europako lehenengo tresna juridiko loteslea da, baita giza eskubideen urraketa larri horren aurrean irismen handiena duen nazioarteko ituna ere.\nIstanbuleko Hitzarmena 2014ko abuztuan berretsi zuen Espainiako Estatuak, eta, hartara, arau guztiz loteslea bilakatu zen instituzioetan, tokiko erakundeak barne.\nBeraz, Protokolo honek xedatzen dituen hainbat neurri gure egiten ditugu, besteak beste:\nEmakumeen kontrako indarkeria mota desberdinak identifikatzea eta aurre egiteko dinamikak bultzatzea. Horien artean, indarkeria sexuala, mutilazio genitala eta jazarpen sexista.\nDatu estatistikoak jasotzea.\nIndarkeriari aurre egiten dioten emakumeei rol nagusia esleitzea programen ebaluazioan.\nEmakumeen intimitate-eskubidea ezartzea..\nGizarteak emakumeen aurkako indarkeria prebenitzen eta borrokatzen laguntzea sustatzea.\n10. Erakundeen arteko koordinazioa bultzatu, indarrean dugun protokoloren bitartez.\n11. Mugimendu feministarekin eta emakume elkarteekin elkarlana bultzatu.\n12. Gai honetan beharrezkoak diren neurrien finantzaketa bermatzeko mekanismo zehatzak ezartzea.\nAzkenik, eta gure gaitzezpena herritarrekin batera adierazteko, bat egiten dugu azaroaren 25erako deituak izan diren mobilizazioekin eta jendarte osoari deia luzatzen dio parte har dezan, hain zuzen, arratsaldeko 19,00tan Legazpin eta Urretxu-Zumarragan.


Han dago | Iritzia | 7K\nBeltzen arteko zuria da Alfonso. «Zeren falta sumatzen duzu gehien?», galdetu diot agurtzeko orduan; keinuz erantzun du aurrena, hitzez gero: «Dena; paisaia, etxeak, lagunak, bideak... dena».\nEtorbide zabala hiriburuaren erdigunetik albo auzoetarantz; bi norabideko errepide zabal zuloz betea. Espaloian zuhaitzak, fruta-pao, tamarindo, palmondo, mango eta antzik ematen ez diedan beste fruta-arbola batzuk. Institutua izan behar duena ere hortxe etorbidearen alde batean, ikasleak joan-etorrian, eta eliza harago eta etxe ofizialak izan behar dutenak han-hemen. Bere etxera bidean zoazela, zuhaitzen sustraiek harrotutako espaloia, euri zaparradak utzitako putzuak...\nAvenida ostatuan garagardo freskoa, Nazionala markakoa baina ageriko markarik gabea. Eltxoek orkatilak jaten dizkizute iluntzean, eta fluoreszentearen argitara agertzen dira gekoak haien ehiztari. Gozogunea da, hala ere, ostatua; sei-zortzi mahaitan giza fauna bitxia, batzuk zerbait jatera edo edatera, beste batzuk ordenagailuei edo telebistari begira...\nHauteskunde kanpainak gurean baino dezente gehiago astintzen ditu kaleak. Autoetan, kamioietan, oinez... musika eta zaratarekin, alderdiko kamisetak eta biserak jantzita jendetza. Telebistako irudiek eta politikariek egiten dituzten adierazpenek zurrumurrua sortzen dute mahaietan.\nHiriburuko merkatuaren inguruan txakur jabegabeak ezin konta ahala, ur eta nahasteen putzuek uzten dituzten lehorguneetan fruta piloak, arrain multzoak eta zernahi. Eta haurrek, begiak zabal, harriturik begiratzen dizute, azal zurikoa zarelako.\nGosaldu ere Avenida ostatuan egiten du; bertan elkartzen dira gosariaren aitzakian berriketa eta eztabaidarako, edo elkarrekin egoteko, bera bezala hara edo hona lanera doana, Engordaçao esaten diotena, Borboleta deritzana, idazleren bat, oposizioko bozeramailea, alderdiz aldatu delako denek egurra ematen diotena...\nBudu Budu kalean egiten du lan aspaldian, eta handik haragoko auzo txiroetan ere ezagunek besoa altxatuz agurtzen dute pasaeran, eta haurren batek etorri eta besarkatu egiten du; ahots guturalez hitz egiten dio hurbiltzen zaionari. Beren artekotzat dute, baina beltzen arteko zuria da.\n«Zeren falta sumatzen duzu gehien?», galdetu diot agurtzeko orduan; keinuz erantzun du aurrena, hitzez gero; «dena; paisaia, etxeak, lagunak, bideak... dena», esan du.\nAlfonso Etxegarai. Sao Tomen dago azken 33 urteotan, deportatuta eraman zutenetik. Avenida ostatuan aurki dezakezu goizeko zazpiak inguruan gosaltzera joaten bazara. Ondo hartuko zaitu.


Maiatzeko lehen igandearekin batera, Andatza eguna bihar | El Diario Vasco\nCosta UrolaMaiatzeko lehen igandearekin batera, Andatza eguna bihar\nMaiatzeko lehen igandearekin batera, Andatza eguna bihar\nFesta giroa izango da nagusi bihar goizean Andatzan. / ARANBERRI\nErle Egunean egin zen antzera, familia plan berria prestatu dute eta «sorpresaz betetako igoera izango da»\nJOSU ARANBERRI USURBIL. Sábado, 4 mayo 2019, 00:24\nAsteazkenean maiatzean sartu ostean, maiatzeko lehen igandearekin batera dator Andatza eguna ere. Aspaldiko usadioa da maiatzeko lehen igandean herriko nagusira igo eta jai giroan bertan egotea, eta aurten ere horretarako aukera izango da. Beti bezala eguraldiari begira jarriak izango dira asko eta asko biharko plana egiteko. Hala ere, eta azken momentura arte eguraldiaren peskisan egon gabe Andatza eguneko egitaraua osatu dute antolatzaileek.\nLau urteko etenaldiaren ostean, pasa den urtean berriz ere jai giroan Andatza eguna ospatu ostean, Andatza Mendi Kirol Elkarteak gozi pasa polita iragarri du.\nAurtegoan lan talde berria sartu da mendi elkartean eta Andatza eguna indartu nahi izan dute. Honela, osagai berri bat izango du Andatza Egunak; jolasak. Eskola Kiroleko proiektua berritzen ari diren Zirimarako hezitzaileen eskutik Andatzara familia giroan eta jolasean igotzeko gonbita luzatzen dute.\nErle Egunean egin zuten antzera, familia plan berria prestatu dute. «Sorpresaz betetako igoera izango da», iragarri dute Udarregi Ikastola, udala eta Noaua! Kultur Elkartea sustatzaile gisa dituen proiektuko hezitzaileek. Jolas batean parte hartzera animatzen gaituzte Andatzara igotzeko.\n«Behin Andatzara igotakoan, familia argazkia atera eta beste jolas batzuetan parte hartzeko aukera izango da. Beherako ibilbidea bakoitzak nahi duenean egingo du», berri eman dute. Andatzara igotzeko hiru abiapuntu finkatu dituzte. Ibilbideari ekiteko lehenengo hitzordua dema plazan izango da 9:00etan. San Estebango ermitan izango da ibilbideari ekiteko bigarren hitzordua 9:30ean. Haurrekin egiteko egokiagoa. Ibilbidea jolas batean parte hartuz egingo dute. 10.00etan Igartzazabal baserrian ibilaldian sartzeko aukera izango da.\nAndatzako txabolan, berriz, pintxoak eta sagardoa izango dira 10:30etatik aurrera eta aurrez esan bezala jolasak 12:00ak inguruan Andatzako zelaian Zirimararen eskutik.\nAndatza M.K.K., Zirimara (Udarregi Ikastola, Usurbilgo udala eta Noaua! K.E.) eta Santueneko lagunak dira aurtengo Andatza Egunaren antolatzaileak.\nUgaritzen doaz antxoazaleak Getarian 'Lau Sasuak' emanaldia, gaur arratsaldean Sutegin


14 urte nituenetik ezagutzen dut urpeko zinemaren zikloa, eta lehen aldiz joan nintzen proiekzio batera, orain 50 urte bete berri ditut. Duela 35 urte baino gehiago. Neurri batean, itsaspeko kameran aritzen banaiz, CIMASUBri esker da, gure herrialdeko itsaspeko irudi-jaialdietako dekanoa.\nDuela 20 urte baino gehiago aurkeztu nuen nire lehen lana zikloan, eta ordutik hona makina bat lankide ezagutu ditut, itsasoaz maiteminduta dauden pertsonak, beren kamerekin istorio harrigarriak islatu dituztenak munduko tokirik ezberdinenetan.\nZikloan gehien gustatu zaidan gauzetako bat horixe izan da, aste horretan itsaspeko irudiaren benetako elezaharrekin bizi ahal izatea; proiekzioen ondoren, alde zaharreko jatetxeren batean elkartzen ginen, edo elkarte gastronomikoren batean, eta guretzako lan profesionala edo hobby bat baino gehiago gure pasioa zenaren orduak eta orduak hitz egiten genituen.\nUrte askoan, itsaspeko irudiaren amateur eta profesional guztiok egutegian data horiek ezarrita genituen Donostiako itsaspeko zinema-zikloan parte hartu ahal izateko edo, besterik gabe, ikusle gisa parte hartzeko.\nEz zen horrelakorik gertatuko antolatzaileek 40 edizio baino gehiagotan parte hartu zutenei ematen zieten tratu bikainik gabe.\nDonostiara iristen zarenetik etxean bezala sentiarazten zaituzte, azken xehetasunetaraino zainduz eta jaialdi hauetan izaten ez den lagunarteko giroa sortuz.\nMeritu handiko lana da, antolatzaileek modu guztiz altruistan egiten dutela kontuan hartuta, astebeteko iraupena duen baina urte osoan lana daramala dakidan ekitaldi baterako.\nDavid Sánchez Carretero egungo zuzendariak, Jesus Mari Castillo idazkari nekaezinarekin eta bere talde osoarekin batera, Paco Pizarro gure miretsiaren Jaialdiaren gidaritza hartu du, eguneratu eta publiko gehiagora helaraziz, aquariumean edo Gipuzkoako probintziako hainbat zinema-aretotan txikienentzako paseak eginez, edo Donostiako aste handian turista guztientzat paseak egiteko ekimena. Bestela, jaialdia esku onetan dagoela eta jarraitzeko etengabeko dinamikarekin sinatu.\nZer esanik ez 40 urte hauetan jaialdi honetatik igaro diren film guztiei buruz.\nBertan, planetaren luze-zabalean egindako filmez gozatu ahal izan dugu, BBC bezalako kateen superprodukzio handietatik hasi eta mundu honetan hasten diren eta aurrera egiteko meritu handia duten errealizadoreen lan apalagoetara arte.\nTamalez, erakundeak ez dira 43 urte beteko dituen jaialdi honetan gehiago murgiltzen, eta antolatzaileek ez dute hori egiteko laguntza ekonomiko gehiagorik, urtero aurrekontuan murrizketak eginez; bestela, ziur asko jarduera gehiago egingo lirateke, handiek eta txikiek gure planetako mirarietako bat gozatzeko aukera izan dezaten.\nMaila pertsonalean, Donostiako itsaspeko irudiaren jaialdian egiten ditudan lanak estreinatzen saiatzen naiz; izan ere, niretzat, itsaspeko irudiaren jaialdirik ospetsuenetako bat izateaz gain, beti ikasten ditut maisu handien edo hasten ari den jendearen gauzak.\nEspero dut jaialdiak urte askotako ibilbidea egitea eta nik modu batera edo bestera parte hartzen jarraitzea.\nBesarkada handi bat bidaltzen diet CIMASUBko familia osoari Kanariar uharteetatik, han bizi bainaiz.


Gabriel Korta Rekarte — Booktegi\nBeti poesiari emana, hitz lauz apenas idatzi zuen. Erreferentziatzat hartu zituen Auden, Eluard, Breton, Artze, Lete, Aresti, Lao Zi, Epikuro, eta Nietzsche, besteak beste.\n"Nik nire borondatez ikasi dut dakidana, dakidan gehiena, traumatikoak izan ziren nire ikasketak. Ni naiz izan nahi nuena, txarrerako eta onerako. Hamazazpi urte nituenean poesia izan zen nire nortasun eta nire askatasun espazio propioa. Ez desestimatu poetak, ez desestimatu inor, poesia aberastasuna da eta; karisma izatea, hori beste kontu bat da."\nLiburu hauek idatzi zituen: Isiletik (1980), Okaranak (1986), Harri hautsiak (2002), Laugarrenak lau –aurreko hiru liburuak gehi Testigantza- (2010), Diot (2013), Elurra galtza motzetan (2012), Maitasunaren indarra (2016).\nGabriel Kortaren idazkera soila da, gaiak mamitsuak. Hatsa elkartearen poesia antologian parte hartzen zuen eta Errenteriako Zintzilik irratian. Bere burua komunistatzat zeukan. Eritasun batek gizarte-bizitza baldintzatu zion. Berak onartzen zuen bakartzeko joera zeukala, eta aldi berean “nola behar ditudan besteak” zioen.\n[Iñaki Bastarrika-Izagirre (kazetaria)]\nKaixo: Pentsatu dut egile hau zure gustukoa izan litekeela. Dohainik deskarga dezakezu esteka hau sakatuz: http://booktegi.eus/egilea/59/gabriel-korta-rekarte


Ezjakintasunaren kartografia #67 - Zientzia Kaiera\nEz da inoiz izen bat okerrago jarri, DNA zaborraren kasuan baino. Izan ere, ezjakintasuna eta ezereztasuna nahastu ziren DNA zaborra izendatzeko orduan. Gero eta gehiago ezagutzen dira DNA horren funtzioak. Azken ikerketek erregulazio gaitasunak eta, baita ere, landareetan erabilera bioteknologikorako aukerak eman dizkiote. Daniel Marinok kontatzen digu guztia miPEPs: Coding in non-coding plant primary transcripts of microRNAs artikuluan.\nKultura askotan ohikoa da loreak uztea hilobietan. Baina noiztik dugu ohitura hori gizakiok? Oihartzun mediatiko zabala izan duen aurkikuntza harrigarri batek honi buruz hitz egiten digu. Ikerketan parte hartu duten Maria Jose Iriarte eta Alvaro Arrizabalagaren eskutik ezagutu ditzakegu xehetasunak: Of flowers and burials. The remarkable case of the Red Lady of El Mirón.\nAusaz mugitzen diren partikulekin elkarreragina badu argiak, horren emaitza da argiak daraman informazio galdu daitekeela elkarrekintza zorizkoa edo aleatorioa bihur baitateke. Hori gerta daiteke baldin eta DIPCko ikertzaileak ez badaude: Polarization conserved, counterintuitively.\nMina kronikoa bihurtzen denean hilabeteak edota urteak irauten du eta ohiko botika-tratamenduek arazo larriak sorrarazi ditzakete. Baina ba al dago beste biderik? Horietako batzuentzat bai, antza. Sergio Laínezek azaltzen digu: Cell therapy as a cure for chronic pain.


Abian da 'El Conquistador del Fin del Mundo'ko castinga | El Diario Vasco\nTelevisiónAbian da 'El Conquistador del Fin del Mundo'ko castinga\nAbian da 'El Conquistador del Fin del Mundo'ko castinga\nHautagaietako bat, kameraren aurrean bere burua aurkezten. / ETB\nETB2ko realityaren hurrengo ediziorako lehiakideak aukeratzeko probak egin dira Gasteizen, Iruñean eta Donostian. Azkenak EiTBk Bilbon duen egoitzan izango dira\nMiércoles, 12 julio 2017, 09:51\n'El Conquistador del Fin del Mundo' realityrako castingak abian dira. Joan den astean hasi ziren probak Iruñean eta Gasteizen; astelehenean, Donostian egon ziren; eta, asteartean eta asteazkenean (uztailak 11 eta 12), EiTBk Bilbon duen egoitzan (Basurtuko Kaputxinoen bidea, 2) izango dira aurrez aurreko azken castingak.\nLehiaketaren hamalaugarren edizioan parte hartu nahi dutenek aipatutako egunetan castingetara hurbiltzeko aukera izango dute, 10:00etatik 20:00etara.\nBertara joaterik ez dutenek, halaber, Internet bidezko castingaren bidez egin dezakete eskaera. Bideo bat bidali beharko dute eitb.eus-eko 'El Conquistador del Fin del Mundo' saioaren web orrialdearen bidez. Abuztuaren 31ra arte egongo da bideo-castinga bidaltzeko aukera.\nDuela lau egun jarri ziren martxan aukeraketa probak, eta ehunka persona aurkeztu dira. Castingaren arduradunen esanetan, aurtengo hautagaiak aurreko urtekoak baino nagusiagoak dira, 25-30 urtekoak. Aurten, gainera, nabari da hautagaiek argi dutela nora doazen, eta aurreko urteetan baino ziurrago ageri dira kamera aurrean.\nAurreko urteetan bezala, mutilen kopurua neskena baino altuago da: hautagaien % 30 emakumeak dira eta % 70 gizonezkoak. Hala ere, emakumeen artean maila altua dago.\nHautagaiek argazkia atera eta inprimakiak bete ondoren, kamera aurreko aurkezpenari eta galderei egin behar diete aurre. Sekretua naturaltasunez jokatzea eta zintzotasunez erantzutea da, eta, antolatzaileen esanetan, aurkezpenean egin eta esango direnak prestatuta eramatea da onena; izan ere, gaur arte jasotako partaideen artean maila handia egon da.\nEspiritu abenturazalea izatea eta kirola eta bidaiatzea gustuko izatea eskatuko zaie parte-hartzaileei. Hala ere, mota guztietako lehiakideen bila dabiltza arduradunak: kirolariak eta fisikoki indartsuak direnak, umoretsuak eta erakargarritasunen bat dutenak... Denek dute 'El Conquistador del Fin del Mundo'ko hamalaugarren edizioko lehiakide izateko aukera.\nGaitasun fisikoak izatea abantaila dela dirudien arren, arduradunek ez dute hori bilatzen. Argi dago 'El Conquistador'eko baldintzak gogorrak direla, baina gaitasun fisikoa ez da ezinbesteko ezaugarria egoera zailei aurre egiteko. Egoera ezerdinen aurrean aurpegia eman eta ezkutatzen ez diren pertsonak bilatzen dituzte, horiek baitira abenturan urrunen helduko direnak.


Lankidetza Nagaokako Unibertsitatearekin – GARAIA Parque Tecnológico\nJaponiako Gobernuak sustatzen duen Top Global University Campus programaren barruan, Mondragon Unibertsitateak lankidetza hitzarmena sinatu du Nagaokako Unibertsitate teknologikoarekin, eta, hitzarmen horren bitartez, urtero ikasle trukea egiten da bi hezkuntza zentroen artean.\nJaponian merkatua ireki nahi duten euskal enpresentzat aukera ona izan daiteke pertsona bat prestatzea eta, ondoren, pertsona hori Japoniara bueltatzen denean, merkatua irekitzeko zereginean harekin kolaboratzen jarraitzea. Bestalde, lankidetza hori zabaltze aldera, badago unibertsitate inguruko japoniar enpresen eta euskal enpresen arteko konexioa sustatzeko solaskidetza bat ere, Euskadin Saiolanen bidez koordinatzen dena.\nNagaokako Unibertsitate Teknologikoa Nagaoka hirian dago, Tokiotik 80 minutura. 1976an sortu zen, eta ingeniaritzaren zenbait arlotan espezializaturik dago: ingeniaritza zibila, ingurumen ingeniaritza, ingeniaritza mekanikoa, ingeniaritza elektrikoa eta elektronikoa, informazio eta kudeaketa sistemen ingeniaritza, bioingeniaritza, etab. Gutxi gorabehera 2.200 ikasle eta 350 profesionaleko langile zerrenda bat dauka.\nJaponian Top Global University programari atxikitako 37 unibertsitateetako bat da. Programa hori Japoniako Gobernuak sustatzen du, japoniar ikasleen eta enpresa txiki eta ertainen internalizazioa indartzeko, Japoniako enpresa txiki eta ertainen eta atzerriko enpresen arteko konexioa bultzatuz.\nNagaokako Unibertsitate Teknologikoak munduan ehundutako harremanen sarean, Mondragon Unibertsitatea izan da Europako lehen unibertsitatea Nagaokakoarekin lankidetza hitzarmen bat sinatu duena. Gaur egun, Deustuko Unibertsitatearekin ere lankidetzan dihardu.


IRAES21 ikasleak: Franciscanas Montpellier: Eskolako #Confint17\nPalma olioaren Franciscanas de montpellier ikastetxearen gutuna\nAzteazken honetan, apirilaren 26an, Eskolako Confint ospatu dugu Franciscanas de Montpellier ikastetxean. Aurtengo gai nagusia palma olioa izan da. Iraes21 taldeaz gain, agenda21eko ordezkariek parte hartu dute.\nOrdezkariak elkartu ondoren, bakoitza bere gelara bueltatu da gaia azaltzera eta Karmelek bidalitako bideoa erakustera,han ikasle guztien artean palma olioaren arazoak, konponbideak eta konpromezuak atera dituzte.\nGezurra dirudienez, palma olioaren gaia ez da oso ezaguna ikasleen artean eta ordezkariek bideoa eta egindako powerpoint-a irakatsi dizkiete, era horretan erraz heldu da mezua. Ikasleek palma olioa duten elikagai desberdinak kontsumitzen dituztela nabaritu dute.\nIdeia guztiak batu ondoren, bildu dira ordezkariak eta ikastetxean ikusten ditugun arazoak hauek dira:\nPalma olioa eskuratzeko Amazonas-eko zuhaitzak moztu egin behar dira, horrexegatik, Amazonas-eko basoak txikitzen ari dira (Amazona ohian garrantzitsuenetako bat da, lurraren birikia deritzo, oxigeno ekoizle hobeena delako).\nAmazonian bizitzen diren indigenak ere kaltetuta ikusten dira, lur eremu eta janariak ekoizten dituztenei zuhaitz gehienak mozten ari dira, palma olioa lortarazteko.\nAmazonasako landareria galtzen ari denez, animaliak hiltzen ari dira.\nHau guztia kontuan hartuta, konponbide batzuk proposatzen ditugu:\nAhalik eta arinen,palma olioaren eskaera murriztu egin behar dugu.\nPalma olioaren erabileraren ondorioak azaltzea komenigarria izango litzateke, ezjakintasun handia dagoelako.\nBeste olio motak kontsumitzea,adibidez:( oliba olioa, koko olioa, aguakate olio ) olio hauek ez dute gizentzen eta osasungarriak dira.\nDakigunez arazoa ez da konponduko goizetik-gauera baina konpromezu batzuk hartu ditugu:\nAmazonia zaintzeko eta munduko biodibertsitatea ez suntsitzeko, modu desberdinekin lagundu dezakegu, hau da, ingurumen aldeko petizioak zinatzen; adibidez, Rainforest Rescue, Greenpeace, Wolrd Wildlife Fund, Rainforest Action Network, Conservation International… etab.\nDesforestazioaren aurka borrokatzea, bestela geure planeta kutsatzen jarraituko dugu.\nPalma olioa daukaten elikgaiek ez kontsumitzea.\nEz dago esan beharrik planeta gure esku dagoela baina ahal duzuen guztia egiten duzue zaintzeko?\nEZ BADA GAUR,NOIZ? ETA EZ BAGARA GU, NORTZUK?\nEgilea: IRAES 21 ordua: 10:21\nEtiketak: #Confint17, Franciscanas Montpellier


Mondragon Unibertsitatea Artxiboak - Euskal pantailaren guneaEuskal pantailaren gunea\nTag: Mondragon Unibertsitatea\nMondragon Unibertsitatean Ikus-entzunezko Komunikazioa ikasten ari diren hamahiru gaztek osatu dute 11. HUHEZINEMA jaialdiaren antolaketa-taldea, Iban del Campo irakaslearen aholkularitzapean, eta edizio berria martxoaren 21etik 23ra egingo dutela iragarri dute. Lanak aurkezteko epea, ostera, otsailaren 9ra arte egongo da zabalik,…\nGipuzkoako Foru Aldundiak hauspotu duen Euskarazko Ikus-entzunezkoen Laborategiaren aurkezpena egin dute gaur Tabakalerako patioan, eta Bingen Zupiria Eusko Jaurlaritzako Kultura eta Hizkuntza Politikako sailburuak, Markel Olano Gipuzkoako Foru Aldundiko diputatu nagusiak eta Eneko Goia Donostiako alkateak hartu dute parte saioan….\nHuhezinema Euskal Film Laburren Jaialdiaren XI. ediziorako kartel lehiaketa martxan da jada. Kartelak aurkezteko epe-muga 2018ko urtarrilaren 12a izango da, eta adin guztietako egileen lanak onartuko dituztela iragarri dute antolatzaileek. Euskal Herrian jaiotakoak edota erroldatuak izan beharko dutela da baldintza…\nMartxoaren 29tik 31ra egingo dute HUHEZINEMA jaialdiaren 10. edizioa. Hezkuntza proiektu esperimental gisa abiatu zuten, eta hamar urte geroago, Euskal Herriko film laburren jaialdien zirkuituan urteroko zita garrantzitsu bilakatu da. Ikus-entzunezko ikasleen eta industrian diharduten profesionalen topagunea ere bada, eta…\nHUHEZINEMA jaialdiko Sail Ofizialean lehiatuko diren 10 lanak aurkeztu dituzte\nMondragon Unibertsitateko HUHEZI fakultateko ikasleek antolatzen duten HUHEZINEMA film laburren jaialdiak hamargarren urteurrena ospatuko du aurtengoan, eta zifra borobilarekin jarraituz, hamar izango dira jaialdiko Sail Ofizialean aurkeztuko dituzten lanak ere. Parte-hartzea oso zabala izan dela azpimarratu dute antolatzaileek, eta horregatik,…\nX. HUHEZINEMA jaialdiko lehen lanak ezagutarazi dituzte\nSail Ofizial arrakastatsuaz gain, Mondragon Unibertsitateko HUHEZI fakultateak antolatzen duen HUHEZINEMA jaialdiak baditu bestelako atalak ere, tartean, Basque Culinary saila eta MUko ikasleena. Bada, aurtengo edizioan bi kategoria horietan parte hartuko duten lanen zerrenda kaleratu dute. 00\n10. HUHEZINEMA jaialdirak laburrak aurkezteko epea zabalik!\nMondragon Unibertsitateko HUHEZI fakultateak urtero antolatzen duen HUHEZINEMA film laburren jaialdiaren 10. edizioa 2017ko martxoaren 28tik 31ra egingo dute, eta lanak aurkezteko epea zabalik dela jakinarazi dute antolatzaileek. Otsailaren 16a izango da azken eguna. +20\n‘Dantzariak’ izan da garaile 9. Huhezinema jaialdian\nIragan ostiralean egin zuten Huhezinema jaialdiaren 9. edizioko emanaldi nagusia eta sari banaketa ekitaldia. Orotara zortzi sari banatu zituzten, eta sail ofizialean Axier Salazarrek zuzendutako Dantzariak film laburra izan zen garaile nagusia, Vertigo saria zein ikusleen garaikurra eskuratu baitzituen. 00


Eusko Biobankua - Maiz egiten diren galderak\nZer da biobankua?\nMaterial biologikoa eta hari lotutako datuak, ikerketa biomedikua burutzeko bilduak, prozesatuak eta banatuak biltzen dituen gordailua da. Horretarako, laginaren kalitatea eta gaixoen konfidentzialtasuna bermatzen duten azpiegiturak, teknologia eta legezko esparru etikoa dituzte.\nZein dira Biobankuaren jarduerak?\nGaixoaren baimen informatua lortutakoan, Biobankuak hau ematen du:\nLaginen eta haiei lotutako informazio klinikoa biltzeko laguntza.\nBiobankuaren Batzorde etikoek eta zientifikoek baimendutako proiektuak prozesatzeko, biltegiratzeko, lagatzeko eta garraiatzeko euskarri logistikoa.\nBeste ikertzaileekin topagunea ikerketa proiektuak eta lankidetzak ezartzeko.\nZein motatako Biobankuak daude?\nBiobankuak betidanik sailkatu dira haien xedearen arabera: ikerketa, forentseak, transplanteak, terapeutikoak eta besteak; baita lagin motaren arabera ere: Tumoreak, odola, DNA, Burmuina eta besteak.\nNor da Euskal Biobankua funtzionamenduaren arduraduna?\nOsasun Berrikuntza eta Ikerketaren Euskal Fundazioaren (BIOEF) funtsezko funtzioetan dago Ikerketarako Euskal Biobankua kudeatzea. Osasun sailak sortu zuen BIOEF Euskal Osasun Sisteman ikerketa eta berrikuntza sustatzeko, 2003ko otsailaren 21eko EHAO-ean irakur daitekeenez.\nOsasun-sailak, Osakidetzak eta Onkologikoak akordio bana sinatu zuten BIOEF-erekin haien lagin biologikoen kudeaketa ikerketa xedearekin Euskal Biobankua emateko.\nNork eman du baimena Euskal Biobankua sortu eta martxan jartzeko?\n2009ko ekainak 10ean onartu zuen Eusko Jaurlaritzaren Osasun Sailak Euskal Biobankua sortu eta martxan jartzea.\nZein lege dagokio lagin biologikoen kudeaketari gehienbat?\nIkerketarako lagin biologikoen kudeaketarekin lotutako lege-esparrua hau da: 14/2007 Legea, uztailaren 3koa, Ikerketa biomedikuari buruzkoa, 15/1999 Lege organikoa, abenduaren 13koa, Nortasun Datuen Babesekoa, 41/2002, azaroaren 14koa, gaixoaren autonomia arautzen duen oinarrizkoa, eta informazio eta dokumentazio klinikoko eskubide eta betebeharrekoa, eta 1720/2007 Errege Dekretua, abenduaren 21ekoa, zeinaren bitartez 15/1999 Lege organikoa onartzen den, abenduaren 13koa, aldi baterako datuak babestekoa.\nGainera, ondorengo hitzarmenak, zuzentarauak eta nazioarteko adierazpenak ere bete behar dira:\nGiza genomaren eta giza eskubideen inguruko aitorpen unibertsala, UNESCO 1997\nGiza eskubideen eta Biomedikuntzaren inguruko hitzarmena, Europako Kontseilua 1997\nDatu pertsonalak modu automatizatuan erabiltzeari buruzko pertsonak babesteko hitzarmena. Europako Kontseilua, 1981eko urtarrilak 28.\nEuropako Parlamentuaren eta Europako Kontseiluaren 95/46/CE Zuzentaraua, 1995eko urriaren 24koa, zeinaren bitartez 1981eko Hitzarmenak mugatzen duen datu pertsonalen babesa hedatzen eta zehazten den.\nGiza Datu Genetikoen inguruko Nazioarteko aitorpena, UNESCO, 2003ko urria.\nUNESCOren Bioetikari eta Giza Eskubideei buruzko Aitorpen Unibertsala, 2005eko urriaren 19koa.\nGiza jatorria duen material biologikoarekin ikertzeari buruzko Europako Kontseiluaren R(2006)4 gomendioa, 2006ko martxoak 15ekoa.\nReal Decreto de Biobancos 1716/2011, de 18 de noviembre, por el que se establecen los requisitos básicos de autorización y funcionamiento de los biobancos con fines de investigación biomédica y del tratamiento de las muestras biológicas de origen humano, y se regula el funcionamiento y organización del Registro Nacional de Biobancos para investigación biomédica.\nZein dira ikertzailearentzat laginak Euskal Biobankua bitartez eskatzearen abantailak ?\nPatologia zehatz baten laginen bildumak luzeran jarraipena egiteko edukitzea ahalbidetzen dio. Horrela, ikerketa burutzeko eta balioztatzeko denbora murrizten da.\nGainera, Euskal Biobankuak bere nodo guztientzat plataforma informatiko bakarra du eta, ondorioz, zentro desberdinetako emaileak bikoiztea saihesten du eta, gainera, Euskal Osasun Sisteman zentro anitzeko ikerketak egitea ahalbidetzen du.


GURE AHOLKUAK | Casa Rural Areano\nHau dira gure 10 gomendapenak:\nHistoriaz, kondairez eta paisaiez inguraturik dago Deba harana zaintzen duen harritzar ikusgarri honetarako bisita. Aitz Zorrotzek ematen dio izena gailurrean, Aizkorri-Aratzeko parkearen mutur batean... Read More\nEtxetik metro gutxi batzuetara, mendi garrantzitsu honetara igotzeko bidexka hasten da. Gutxi gorabehera 2 ordu ematen dira mendi-gailurrera iristen, eta tarteko zailtasuna dauka. Igo ahala, animaliak... Read More\n6,4 kilometro erabateko zoriontasun naturalean. Horixe neurtzen du Urkuluko urtegia inguratzen duen perimetroak, bidaiaria erabateko ongizatez, zorion naturalez, inguratzen duenak. Urkulu paraje ezeza... Read More\nGure Relax Egongela\nArratsaldea irakurtzen eman, kafea hartu, bikotekidearekin hitz egin, lagunekin, argazkiak eta esperientziak sare sozialetan partekatu… aukera ugari eskaintzen ditu etxeko txoko atsegin honek.... Read More\nEskoriatzako inguruetan, muino txiki baten, hilerri bitxi hau dago, haranari begira. Forma zirkularrak Burdin Aroko “cromlech” deritzona dakarkigu burura. Hilerriaren perimetroa 20 lursail edo hil... Read More\nLeintz-Gatzaga eta Gatzaren Museoa\nLeintz-Gatzaga landa-herria izan da tradizionalki eta ezaguna da, batik bat, bertako gatz-jardueragatik. Debagoiena Haranaren buruan dago, baso-paisaia ikusgarri baten parean. Hiriguneak euskal landa-... Read More\nMendilerro honetarako pasiera oso aukera ona da Arantzazuko santutegiaren bisitarekin uztartzeko. Izan ere, hortik hasten da leku zoragarri honetara daraman bidexka. Paisaiak liluratuta utziko zaitu: ... Read More\nArantzazuko santutegia amildegi erraldoi baten gainean dago, bisitaria txundituta uzten duen paraje izugarri batek inguratuta. Oñati udalerriari dagokio, eta debozio- eta erromesaldi-tokia bihurtu da... Read More\nAbiapuntu aparta Euskadi bisitatzeko, euskal herriaren historia, ohiturak eta tradizioak ezagutzera emango dizkizun heinean. Ibarraundi Jauregia XV. mendearen erdialdekoa omen da. XVIII. mendetik XX.e... Read More\nUdala Elizatea Arrasateri dagokio. Udalaitz mendiaren magaletan kokatuta, xarma berezia dauka. Udako egunei urrezko amaiera eman nahi izanez gero, nahitaez ikusi behar duzu ilunsentia Larrinetxe jatet... Read More


Hasiera/ Nazioarteko harremanak eta Lankidetza/ Garapenerako unibertsitate lankidetza/ Garapenerako lankidetza taldeak/ Aurkezpena\nNafarroako Unibertsitate Publikoko garapenerako lankidetza taldeak erakunde egonkorrak dira, unibertsitate komunitateko kideek osatzen dituztenak, eta beren helburua da garapenerako lankidetza sustatzea eta bultzatzea Nafarroako Unibertsitate Publikoan.\nGobernu Kontseiluak 2012-2-15ean onetsitako araudiari lotzen zaizkio.\nNafarroako Unibertsitate Publikoaren barruan unibertsitateko garapenerako lankidetza bultzatzea.\nUnibertsitate komunitateak garapenerako lankidetzako ekintzetan parte har dezan sustatzea.\nUnibertsitate komunitate sentsibilizatzea bazterrean dauden herrialdeetako errealitateari buruz.\nOnuradun izango diren populazioen bizi-baldintzak hobetuko dituzten ikerketak eta garapenerako lankidetzako ekintzak egin daitezen sustatzea.\nGarapenerako lankidetzaren jarduerari aitorpen gehiago ematea.\nUnibertsitateko garapenerako lankidetzaren gaietako aditu-kopurua gehitzea.\nOnuradun izango diren populazioen bizi-baldintzak hobetuko dituzten ikerketak eta garapenerako lankidetzako ekintzak gauzatzea.\nUnibertsitate komunitatea sentsibilizatzea bazterrean dauden herrialdeetako errealitateari buruz.\nIrakaskuntza-prestakuntza ematea garapenerako lankidetzaren arloan, baita bazterrean dauden herrialdeetako unibertsitateen indartze instituzionala aldezten duen prestakuntza ere.\nGarapenari buruzko ikerketa, baita hegoaldeko unibertsitateen indartzea sustatzen dutenei, populazio onuradunen bizi-baldintzak hobetzera bideratutako garapen eta lankidetza prozesuei, jakintza transferitzeari, teknologiari eta laguntza teknikoari buruzkoa ere.\nGarapenerako komunikazioa, sentsibilizazioa eta hezkuntza.\nNUPeko komunitateko kideak, eta horietatik,\nBeren kideetako bik, gutxienez, Unibertsitatearekin kontratu-harreman iraunkorra edukitzea, edo funtzionario izatea.\nBeren kideren batek aktiboki parte hartzea, edo joan diren lau urteetan parte hartu izatea, pobreziaren aurkako borrokan laguntzeko ekimenetan, edo jarduera antzekoetan edo helburu antzekoak dituenean, GNBPko (Garapenerako Nazio Batuen Programa) giza garapeneko indizean maila ertain edo txikia duten herrialdeetako erakundeekin.\nEskaera: NUPeko Erregistro Orokorrean inprimakia aurkeztuz.


Aurrekoa Irailak 04 Ostirala Hurrengoa\nAbuztuak 31 - Irailak 04 • 10:30-11:30 / 12:00-13:00 • Tabakalera Tailerrak\nIrailak 04 • 19:00 • Trinitate plaza (Parte Zaharra) Festak\nPilota, emakumea, bertsolaritza, musika eta dantza. Osagai hauek emakumezko raketisten ibiliak jarriko ditu plazan Gu Agustina ikuskizunak. Jokoa bezala bizia eta dinamikoa, dotorea eta fina. Maddalen Arzallus bertsolariak jarriko dio ahotsa Agustina Otaolari eta Ereintza Dantza Taldeko musikari eta dantzariek 30 minutuko ikuskizunean haren ibilerak eszenaratuko dituzte.\nKUKAI konpainiaren eskutik Kirol legez-Fair Play. Baloiaren edota dantzarien jauziak. Urratsak eta golak. Oholtza eta soropila. Futbola eta dantza. Joku zelaia eszenatoki bihurtzen da eta eszenatokia joku zelaia da. Errespetua, ahalaegina, talde lana, umiltasuna\naldagela zein kamerino bateko oinarri dira, antzoki zein estadio batekoak. Kirolean eta artean. Jokalariak eta jokulariak. Euren gorputz, ahalegin, balore eta taldearen bitartez beren testuinguruarekin batzen dira komunitatearen eta identitaeren parte bilakatuz.\nIrailak 03 - 10 • 17:15 • Principe zinemak Zinema\nIstorio xarmagarri eta balioz betea da, bat-batean kale gorrian geratu den txakur aristokratiko bati eta abeslari eta musikagile izan nahi duen neska gazte bati buruzkoa. “Bihurri” izeneko txakurra da gure protagonista. Haren jabe aberatsa bat-batean hil eta gero, “Bihurri” hiri handiko kaleetan abandonatuta eta bakarrik aurkituko da bizitzan lehen aldiz, Zoe neskato gazteak bere etxera eramaten duen arte. Bestalde, andre zahar milioidunak bere ondasun guztien oinordeko izendatu duenez, haren iloba diru-goseeiiheska ibili beharko du txakurrak, herentzia berenganatzeko erabili nahi dute-eta.


GABONAK, MUSIKA GOXOA / Landarbaso Abesbatza | Landarbaso Abesbatza\nHotzarekin batera gabonen gertutasuna nabari dugu eta urtero bezala Landarbaso Abesbatza urte amaierako kontzertu berezia prestatzen ari da.\nAbenduaren 28an 20:00tan Landarbaso, Dizdizka eta Kontari abesbatzek Gabonetako kontzertu Solidarioa emango dute Fatimako Parrokian. Kontzertu honekin gure ekarpena egin eta elkartasuna azaldu nahi dugu, beraz irabaziak Pausoka Elkartearentzat izango dira.\nPasa den abenduaren 3an Verdini Dantza Taldearekin batera “Gernika: Ilunetik Argi” proiektua egin genuen Donostiako Victoria Eugenia Antzokian, eta jasotako iritziekin zoriontsu gaude.\n2017 urtea ikaragarria izan da abesbatza osatzen dugun guztiontzat.


1. ELIZONDOKO ABESBATZA\nElizondoko Abesbatza 1.942 urtean sortu zen Juan Eraso zuzendariaren eskutik. Juanito, horrela deitzen zioten, musikaltasun izugarrizko gizona izan zen eta herri txiki batekoa zen koro xumea maila altuko abesbatza batean bihurtzen jakin izan zuen.\nTaldean parte hartzen zuten ahotsak ez ziren profesionalak, afizionatuak baizik, baina Eraso handiari esker internazional mailako sariak eskuratzea lortu zituen abesbatzak.\n1952an Llangollen-eko lehenbiziko premioa irabazi zuen erraterako, Europako abesbatza inportanteak gibelean utziz. Kontzertu asko eskain zituen estatu desberdinetan: Frantzia, Belgika, Austria, Italia, Hego Afrika etab.\nJuanito Eraso eta hainbat abeslarien ibilbidea apartekoa izan da urte askotan zehar, bikaina benetan. Carmen G. Romeroren “El silencio eléctrico” liburuan koralaren historia guzia ezagutzeko aukera eskaintzen zaigu.\nJuanito zendu eta gero 2002 urtean Isabel Lacar lesakarrak hartzen du abesbatzaren zuzendaritza. Momentu hauetan berak eramaten du taldea\n2. KORO TTIKI\nHaurren Abesbatza Ttikia 2009 urtean sortzen da Maki eta Kristina Urtasun ahizpen eskutik. Elizondoko koral handiaren atala den talde honek inguruko haur ezberdinak elkartzen ditu musika bokalean murgiltzeko asmoarekin.\n3. MUSIKA BANDA\nElizondoko musika bandaren ibilbidea nahiko irregularra izan da, urteetan zehar etenaldi ugari izan baititu.\nXX. mendeko lehendabiziko hamarkadan sortu zen zenbait baztandar musika zaleek indartuta. Guda zibilean gelditu egin zen bueltan 1956 urtea arte bizirik irauteko.\n1980an musika maite zuten zenbaitzuk esfortzu bat egin zuten Juanito Erasoren laguntzarekin banda berriz martxan jartzeko. 1986an desegin zen.\n2001. urtean berriz berpiztu egiten da eta momentu hauetan Rosa Mari Sanchez-en zuzendaritzapean lan egiten du taldeak.\nAntonio Elizalde (Aniz, 1884-1956) lehenik eta Maurizio Elizalde bere semea (Amaiur, 1915-1992) ondotik izan ziren Baztango txistu errepertorioa errekuperatzen lan handiena egin zutenak. Mutildantza, irridantza, sagardantza eta soinu aunitz beraiei esker mantentzen dira egun.\nMaurizio Elizalde txistularia eta Felix Iriarte atabalariak urte askoz izan ziren bikote, herri, plaza eta besta andana bat bizituz. Izan ere, Euskal Herriko Txistulari elkarteak urrezko domina eman zion Mauzio txistulariari 1991. urtean.\nAipatzeko bertze izenak egindako lanarengatik: Javier eta Patxi Elizalde, Agustin Eraso, Manuel Biguria, Jexus Bailon, Asier Biela eta Jaime Biguria.\n5. FANFARRE KALAXKA ETA XALBADOR TXARANGA\nBi taldeak 80. hamarkadan sortu ziren eta ziur aski beren hasierek Elizondoko Bandaren etenaldiarekin ikustekorik izan zuten. Banda desegin bazen ere, musika biziki maite zuten zaleek hor segitzen zuten beren afizioarekin segitu nahian eta horrela sortu ziren bai Kalaxka eta bai Txaranga.\nGaur egun biak desagertu dira.\n6. BERTZE TADEAK\nMusika eta dantza arloan badaude bertze talde ugari Baztanen:\n-Baztango dantzariak: Gurutze Goñi eta Irantzu Izeta nagusiki aritu dira dantzak erakusten.\n-Akordeoi banda: Migel Iparragirre musikariak zuzendua.\n-Pop – Rock taldeak: AlkoholHerria, The kutre symphony, Pottoka Band, Dos rombos, Otsondo 602, Gorramendi 10, Rigor Mortis, Kaskezur, Comando Castaña, Aizkor erauntsia, Ufestuek, Ratakalba, Errugabe, Jalisko Band, Trikidantz etab.


Juan Carlos Borboikoa Dominikar Errepublikara joan dela zabaldu dute Espainiako komunikabideek | Mundua | Berria\nErrege emeritua ezingo lukete Dominikar Errepublikatik Suitzara estraditatu, azken horrek auzipetuko balu. Pedro Sanchez Espainiako presidenteak adierazi du ez dakiela non dagoen.\nJuan Carlos Borboikoa, artxiboko argazki batean Madrilen. / Juan Carlos Hidalgo/EFE Tamaina handiagoan ikusi\nEspainiako prentsak ez bezala, nazioartekoak Juan Carlos Borboikoaren ihesaz eta erbesteaz hitz egiten du. Espainiako errege etxeak atzo jakinarazi zuen errege emeritua aurrerantzean Espainiatik kanpo biziko dela, bere «iraganeko bizitza pribatuko zenbait gertakari izaten ari den oihartzun publikoarengatik». Errege etxeak, ordea, ez du zehaztu nora joan den Borboikoa, eta aurreratu du ez duela bidaiari lotutako azalpenik emango, «errege emerituaren erabaki pertsonal bat» delako.\nABC eta La Vanguardia egunkariek aurreratu dutenez, Dominikar Errepublikan dago. Kazetok zabaldutako informazioaren arabera, igandean Felipe Borboikoa semearentzako oharra idatzi ostean Zarzuelatik Sanxexo (Galizia) aldera irten zen, eta handik Portora (Portugal), non Dominikar Errepublikarako hegaldia hartu zuen. Iturri horien arabera, egun Fanjul familiaren jabetza den hotel batean dago Espainiako errege emeritua.\nSuitzako eta Espainiako fiskaltzak zenbait ustelkeria kasurengatik ikertzen ari dira Borboikoa, ustez zenbait paradisu fiskaletan zituen funtsengatik. Hain zuzen ere Espainiarekin badu estradizio akordioa Dominikar Errepublikak, baina, hitzarmenaren 10. artikuluaren arabera, ez da inor estraditatuko haren erantzukizun penala amaitu bada, izan karguek preskribatu egin dutelako, izan beste arrazoiren batengatik. Suitzaren kasuan, berriz, zigortutako dominikar edo suitzarrak estraditatzeko aukera soilik aurreikusten du akordioak; beraz, Borboikoari ez lioke eragingo.\nPedro Sanchez Espainiako presidenteak ohiko agerraldia egin du gaur, ministro kontseiluaren ostean, eta kazetariek hainbatetan galdetu diote gobernua errege emerituaren erabakiaren jakinaren gainean al zegoen eta zer egiteko izan duen hark herrialdetik alde egin zezan. Sanchezek erantzun du Borboikoarekin izan dituen elkarrizketak «diskretuak» direla, eta ez dituela publiko egingo. Espainiako presidenteak «errespetua» agertu dio errege etxeak hartutako erabakiari, «eman duen mezuarengatik». Sanchezen esanetan, errege etxeak «distantzia» ezarri nahi izan du errege emerituaren jarrerekiko.\nPresidenteak nabarmendu du Juan Carlos Borboikoaren erabakiak ez diola eragin behar errege etxeari. «Ez dira erakundeak epaitzen, pertsonak baizik». Espainiako «larrialdi egoerak» erakunde «indartsuak» eskatzen dituela gaineratu du.\nBorboikoaren erabakiak Espainiako Gobernuaren aurkako kritikak eragin ditu, ordea, Kongresuan. Ugari izan dira Pedro Sanchezi azalpenak eskatu dizkioten alderdiak, tartean koaliziokide duen Unidas Podemosek. Talde parlamentarioko buru Jaume Asensek «leialtasunik gabe» jokatu izana egotzi dio gobernuburuari, hark errege etxearekin zituen hizketaldien berri eman ez zielako. «Gobernuaren parte baten erabakia izan da. Ez zaigu ezer jakinarazi, eta, beraz, ez gara hartutako erabakien erantzule egingo».\nUrrats bat gehiago egin du JxC Junts Per Catalunyako eledun Laura Borrasek, eta Sanchezen eta Carmen Calvo presidenteordearen agerraldia eskatu du. «Gobernuak bat egin du errege etxearekin, eta Borboikoari joaten utzi dio dirua itzularazteko ahaleginik egin gabe. Oso larria da ustez modu ilunean aberastu den errege batek ihes egin izana».\nEuskal ordezkaritzak ere kritikatu egin du Espainiako errege emerituaren jarrera. EAJko bozeramaile Aitor Estebanek onartezintzat jo du Espainiatik irten izana: «Harrigarria da zer jarrera hartu duen gobernuak egoera honetan. Ez genuen inondik ere espero bat-batean joatea, inolako azalpenik eman gabe eta gertatutakoari buruzko adierazpenik egin gabe».\nEH Bilduko koordinatzaile nagusi Arnaldo Otegiren esanetan, baina, «Felipe VI.a babesteko» joan da Borboikoa Espainiatik, eta nabarmendu du erregimena aldatzea dela orain garrantzitsuena, eta ez errege emerituak ihes egin izana. «Espainiak nahikoa denbora izan du ustelkeria hor zegoela aitortzeko. Francok izendatu zuen Juan Carlos Borboikoa. Hori da dagoen ustelkeriarik handiena».\nEspainiako errege emeritua ez da izan ihes egin duen lehen Borboikoa. Haren aitonak, Alfonso XIII.ak, atzerrira joatea erabaki zuen 1931n, II. Errepublika aldarrikatu zenean. Borboikoak apirilaren 14ko gauean egin zuen ihes. Lehenik, autoz, Cartagenaraino, eta ondoren itsasontziz Marseillara, jarraian Parisen aterpe hartzeko.\nHaren seme eta Juan Carlos Borboikoaren aita Erroman bizi izan zen, eta 1936an Francisco Francoren indarrei babesa eskaini zien, baina diktadore izango zenak ez zuen boterea beste inorekin partekatzeko asmorik. Hala, Erroman jaio zen Juan Carlos bera ere. Haren aitak ahaleginak eta bi egin zituen Espainiara itzuli ahal izateko, baina ez zuen Francoren onespena lortu. Diktadoreak, aldiz, haren semearen alde egin zuen, eta 1948an Juan Borboikoak eta Francok adostu zuten egun errege emeritua dena Espainiara itzultzea.


Nortzuk garen > Partehartzaileak\nHona hemen egun XIX. MENDEKO albumean parte hartzen dutenak:\nOrmaiztegiko (Gipuzkoa) Zumalakarregi Museoa, XIX. mendeko Euskal Herriaz jakiteko eta gozatzeko erreferentzia den zentroa. Frantziar Iraultzaren ondorioz euskal gizartean izandako aldaketen ikuspegi orokor bat eskaintzen du. Dokumentazio zentro bat dauka, honela osatuta: eskutitz sortak, material ikonografiko ugari, eta bibliografia funtsak, XIX. mendeko idazlan orokor, biografiko eta zientifikoei buruzkoak. Makina bat jarduera burutzen du: ikerketak, argitalpenak, erakusketak, lantegiak, gaikako ibilbideak eta programa birtualak.\nDonostiako (Gipuzkoa) Koldo Mitxelena Kulturuneko Liburutegia herritarrentzako zerbitzu bat da, helburu hau duena: 16 urtetik gorako herritarrei informazioa eskuratzen erraztu, prestakuntzan lagundu eta haien aisialdia aberastea. Orotariko liburutegi bat da, giza zientzietara eta euskal kulturara bideratua. XX. mendean zehar gehitutako bilduma historiko garrantzitsuak ez ezik, honako hauek ere badauzka: hemeroteka bat (gaur eguneko aldizkariak eta egunkariak, nahiz antzinako argitalpen seriatuak), erreferentziako sail garrantzitsu bat (entziklopedia espezializatuak, datu baseak, hiztegiak), eta mailegu bidez dokumentu funts bat jartzen du Gipuzkoako herritar eta herri liburutegi guztien eskura, euskarri guztietan (liburuak, bideoak, DVDak, CDak), baita bere bilduma historikoak ere ikertzaileentzat.\nGipuzkoako Artxibo Orokorra Tolosan, Gipuzkoako Lurralde Historikoko gobernu erakundeen artxibo historikoa da: Batzar Nagusiena eta Foru Aldundiarena.\nXV. mendetik XX.era bitarteko dokumentuak gordetzen ditu: erakundeenak (Batzarrak eta Aldundiak, Korrejimendua, Tolosako notaritza barrutiko protokoloak, Karlistaldietakoak...) eta pribatuak (Mandasko Dukea, Gaztañaduy Etxea, Indalecio Ojanguren, Sigfrido Koch —argazkiak—...)\nGipuzkoako Protokoloen Artxibo Historikoa Espainiako Hezkuntza Ministerioaren 1942ko uztailaren 10eko Errege Aginduaren bidez sortu zen, eta Oñatiko Unibertsitate zaharrean du egoitza. Ehun urte baino gehiagoko antzinatasuneko notaritza protokoloak biltzen ditu, baita Hipoteka Kontularitzetako dokumentu funtsak ere (1768-1862).\nDonostiako (Gipuzkoa) Untzi Museoa, jendearentzat 1991n irekia, Euskal Herriko itsas ondarea berreskuratzen laguntzeko asmoz sortua da, itsas ondaretzat ulertuta itsasoarekin eta itsasketarekin zerikusia duen giza jarduerak emandako agerpen intelektual eta materialen multzoa.\nDokumentazio zentro bat dauka, itsasoaren gaian espezializatua, euskal arloari arreta berezia jartzen diona, eta hango funtsak kontsultatu nahi dituzten guztiek eskura dituzte haiek.


"Konfiantza eta burujabetza" - - Goiena.eus\n"Konfiantza eta burujabetza"\nJuan Mari Okina 2013-04-24 02:00\nDuela gutxi afaria izan dut Donostiako Hamaikak Bat txokoan (elkarte gastronomikoa).\nEuropako proiektu bateko partaideendako zen; atzerritar asko bildu zen. Nire ondoan, italiar bi, ingeles bat eta sevillar, eta, besteak beste, txokoez berba egin genuen. Harritu egin ziren euskal txoko kontzeptu eta haren barne kudeaketa modeloarekin, konfiantzan eta autoerregulazioan finkatuta. Hots, nork bere gastuak apuntatzen ditu, eta inor ez da ibiltzen haren atzetik kontrolatzen.\nKanpotarrendako (Sevillako gizona buru) guztiz harritzekoa zen, esan zuten euren herrialdeetan modelo hori aurrera eramatea ezinezkoa izango litzatekeela. Inork kontrolatzen ez baditu, bakoitzak nahi duena apuntatu eta kasu gehienetan iruzurra egingo dutela.\nGure txoko edo elkarteak gu euskal gizarte eta kolektibo moduan garenaren adibide dira. Influentzia positibo eta balio finkatuak izanez gero –txokoak–, gure gizarteak askoz hobeto funtzionatuko luke.\nHala ere, kontrakoa gertatzen dabil, herritarrok gero eta konfiantza txikiagoa daukagu instituzio publikoekin eta politikariekin. Korrupzio kontuak, kasu batzuetan, eta haien kudeaketarako ezjakintasuna eta axolagabekeria, gehienetan. Politikariek nahiko adibide txarrak bidaltzen dizkigute. Eta konfiantza-balioak bultzatu eta sakondu beharrean, benetan kontrolatu behar dena kontrolatu beharrean (banketxeak, politikariak...), herritarrenganako kontrol neurriak areagotzen dituzte.\nHonen adibide bat atez atekoarena da. Haren onurei buruz ezer gutxi daukat esateko nik. Baina ulertzen ez dudana da sistemaren ardatza herritarrei egingo zaien kontrolean egotea. Gainera, gaizki eginez gero, zigortu egingo gaituzte. Kontrolatu behar diren mutiko txikiak izango gara? Nire burua ez dut horrela ikusten, behintzat. Benetan gizarte burujabe eta arduratsua lortu nahi badugu, hau ez da bide zuzena.